Πώς μπορώ να μεταδώσω gameplay στο Twitch από το PS4 ή το Xbox One - Κωτσόβολος Blog Πώς μπορώ να μεταδώσω gameplay στο Twitch από το PS4 ή το Xbox One - Κωτσόβολος Blog\nHome | Gaming News | Πώς μπορώ να μεταδώσω gameplay στο Twitch από το PS4 ή το Xbox One\nΗ ζωντανή μετάδοση gameplay στην υπηρεσία συνεχούς ροής Twitch είναι η δεύτερη πιο δημοφιλής δραστηριότητα των κατόχων PS4 και Xbox One μετά τα παιχνίδια. Ενώ πολλοί επαγγελματίες παίκτες επενδύουν σε ακριβές κάρτες καταγραφής βίντεο, υπολογιστές, πράσινα φωτογραφικά φόντα, κάμερες και μικρόφωνα, οι κάτοχοι PS4 και Xbox One μπορούν να ξεκινήσουν μια δωρεάν μετάδοση gameplay χρησιμοποιώντας απλά την κονσόλα τους.\nΔες πώς μπορείς κι εσύ να ξεκινήσεις μια ζωντανή μετάδοση gameplay στο Twitch.\nΑπό το PlayStation 4\nΓια μια βασική μετάδοση PS4 gameplay στο Twitch θα χρειαστείς τα παρακάτω:\nΈνα PlayStation 4 ( ή PlayStation Slim ή PlayStation 4 Pro) για την αναπαραγωγή των video games σου καθώς και για την επεξεργασία και μετάδοση gameplay.\nΜια τηλεόραση ή οθόνη για την προβολή του gameplay και της ροής.\nΤουλάχιστον ένα DualShock 4 controller για την αναπαραγωγή του επιλεγμένου PS4 game.\nΑσύρματη ή ενσύρματη σύνδεση στο Internet (κατά προτίμηση ενσύρματη).\nΤην επίσημη PlayStation 4 Twitch app\nΕάν θέλεις να ενσωματώσεις live εικόνα του εαυτού σου ή/ και φωνή κατά τη διάρκεια των μεταδόσεών σου θα πρέπει να έχεις τα παρακάτω προαιρετικά αξεσουάρ PS4.\nΜια PlayStation Camera. Η κάμερα για το PS4 περιλαμβάνει και ενσωματωμένο μικρόφωνο. Εκτός από απαραίτητο αξεσουάρ για το PlayStation VR και την ενεργοποίηση φωνητικών εντολών στην κονσόλα, η PlayStation Camera είναι επίσης απαραίτητη για την καταγραφή φωνής και εικόνας του παίκτη κατά τη διάρκεια της μετάδοσης.\nΈνα επιπλέον μικρόφωνο. Ενώ η PlayStation Camera μπορεί να λειτουργεί και ως μικρόφωνο, μπορεί επίσης να καταγράφει και αρκετό θόρυβο από το περιβάλλον, πράγμα που σημαίνει ότι μπορεί να μειωθεί κατακόρυφα η ποιότητα του streaming. Σε αυτή την περίπτωση, η πιο αξιόπιστη εναλλακτική λύση για φωνητική εγγραφή είναι ένα ξεχωριστό gaming μικρόφωνο ή ένα gaming headset με ενσωματωμένο μικρόφωνο.\nΠώς να κατεβάσεις την Twitch PS4 App\nΗ επίσημη Twitch app για το PlayStation 4, η οποία είναι ξεχωριστή από τις Twitch apps που έχουν σχεδιαστεί για υπολογιστές και φορητές συσκευές, μπορεί να εγκατασταθεί με μία από τις παρακάτω δύο μεθόδους.\nΠήγαινε στο PlayStation Store, συνδέσου με το PlayStation account σου, και επίλεξε την δωρεάν εφαρμογή. Με αυτό τον τρόπο θα προστεθεί αυτόματα στην κονσόλα σου και η λήψη της εφαρμογής θα ξεκινήσει αυτόματα στην κονσόλα την επόμενη φορά που θα ενεργοποιηθεί.\nΆνοιξε το PS Store στο PlayStation 4, αναζήτησε την εφαρμογή Twitch και εγκατέστησέ την απευθείας από τη λίστα προϊόντων της.\nΝα σημειωθεί ότι η ίδια εφαρμογή μπορεί να χρησιμοποιηθεί τόσο για μετάδοση PS4 gameplay στο Twitch όσο και για παρακολούθηση εκπομπών από άλλους χρήστες. Εάν έχεις ήδη εγκαταστήσει την εφαρμογή Twitch για προβολή ροών, δε χρειάζεται να την κατεβάσεις ξανά.\nΣύνδεση λογαριασμών Twitch και PlayStation\nΓια να βεβαιωθείς ότι η εκπομπή σου αποστέλλεται στο σωστό λογαριασμό Twitch από το PlayStation 4, θα πρέπει πρώτα να συνδέσεις τους λογαριασμούς PlayStation και Twitch. Μόλις γίνει η αρχική σύνδεση, δε θα χρειαστεί να κάνεις πάλι την ίδια διαδικασία - εκτός αν αλλάξεις λογαριασμούς ή κονσόλες. Δες παρακάτω τα βήματα που πρέπει να κάνεις για να συνδέσεις τους λογαριασμούς σου.\nΠάτησε το πλήκτρο Share στο DualShock 4 controller. Είναι το ξεχωριστό πλήκτρο στην επάνω αριστερή πλευρά του controller με τη λέξη “Share” πάνω απ’ αυτό.\nΣτη συνέχεια, επίλεξε Broadcast Gameplay και έπειτα επίλεξε Twitch.\nΕπίλεξε Sign in (Σύνδεση). Η κονσόλα θα σου εμφανίσει τώρα μια μοναδική σειρά αριθμών.\nΣτον υπολογιστή σου, πήγαινε σ’ αυτή την ειδική σελίδα στο Twitch μέσω του browser που χρησιμοποιείς και εισήγαγε τον αριθμό που εμφανίζεται στην κονσόλα σου.\nΑφού τα κάνεις όλα σωστά, στο PlayStation 4 θα εμφανιστεί μια νέα επιλογή. Πάτησε ΟΚ. Αυτό ήταν, οι λογαριασμοί σου έχουν πλέον συνδεθεί!\nΠρώτη δοκιμή και μετάδοση gameplay στο Twitch\nΠριν ξεκινήσεις την πρώτη σου μετάδοση PS4 gameplay στο Twitch, θα πρέπει πρώτα να προσαρμόσεις αρκετές ρυθμίσεις για να βεβαιωθείς ότι όλα φαίνονται όπως θέλεις. Αυτές οι ρυθμίσεις θα αποθηκευτούν, οπότε δε θα χρειαστεί να κάνεις τα ίδια πριν από μελλοντικές μεταδόσεις. Ας δούμε αναλυτικά πώς μπορείς να εκκινήσεις την εφαρμογή και ποιες είναι οι ρυθμίσεις που πρέπει να ελέγξεις:\nΑφού εκκινήσεις το παιχνίδι που θέλεις να κάνεις stream, πάτησε το πλήκτρο Share στο DualShock 4 controller και επίλεξε Twitch από το μενού που εμφανίζεται.\nΘα εμφανιστεί μια νέα οθόνη με ένα κουμπί που αναφέρει Start Broadcasting, μια προεπισκόπηση της ροής σου και μια ποικιλία επιλογών. Μην πατήσεις ακόμα το κουμπί Start Broadcasting.\nΑν στο PS4 έχεις συνδέσει μια PlayStation Camera και θέλεις να τη χρησιμοποιήσεις για να φαίνεσαι κι εσύ κατά τη διάρκεια της μετάδοσης, επίλεξε το πρώτο πλαίσιο.\nΑν θέλεις να χρησιμοποιήσεις φωνή μέσω της PlayStation Camera ή ενός ξεχωριστού μικροφώνου, επίλεξε το δεύτερο πλαίσιο.\nΑν θέλεις να εμφανίζονται μηνύματα από άτομα που παρακολουθούν την εκπομπή σου σε πραγματικό χρόνο, επίλεξε το τρίτο πλαίσιο.\nΣτο πεδίο Title (Τίτλος), πληκτρολόγησε το όνομα αυτής της μεμονωμένης ροής. Κάθε ροή θα πρέπει να έχει το δικό της μοναδικό τίτλο που να περιγράφει το παιχνίδι που θα παίξεις ή τι θα κάνεις στο παιχνίδι.\nΣτο πεδίο Quality (Ποιότητα μετάδοσης), επίλεξε την ανάλυση εικόνας που θέλεις να είναι το βίντεό σου. Η επιλογή 720p συνιστάται για τους περισσότερους χρήστες και παρέχει καλή ποιότητα εικόνας και ήχου κατά τη διάρκεια μιας ροής. Όσο υψηλότερη είναι η ανάλυση, τόσο καλύτερη η ποιότητα, αλλά απαιτείται υψηλότερη ταχύτητα στο διαδίκτυο για να λειτουργήσει σωστά. Η επιλογή μιας υψηλής ανάλυσης σε μια σύνδεση με χαμηλή ταχύτητα στο Internet θα προκαλέσει πολλά προβλήματα όπως «πάγωμα» ροής ή/ και να μην συγχρονίζονται η εικόνα και ο ήχος. Ενδέχεται να χρειαστεί να εκτελέσεις πολλές δοκιμαστικές ροές σε διαφορετικές αναλύσεις, για να βρεις τη σωστή ρύθμιση για τη σύνδεσή σου στο διαδίκτυο.\nΜόλις ολοκληρώσεις όλες τις ρυθμίσεις σου, πάτησε την επιλογή Start Broadcasting για να ξεκινήσεις τη μετάδοση gameplay. Για να τερματίσεις τη ροή στο Twitch, πάτησε το πλήκτρο Share στο DualShock 4 controller.\nΓια να μεταβείς απευθείας στο Twitch από το Xbox One, θα χρειαστείς:\nΜια κονσόλα Xbox One (όπως Xbox One S ή το Xbox One X).\nΜια τηλεόραση ή οθόνη για σύνδεση με την κονσόλα σου, ώστε να μπορείς να δεις το gameplay σου.\nΈνα Xbox One controller για να παίζεις τα παιχνίδια σου και να περιηγηθείς στην εφαρμογή Twitch.\nΜία ασύρματη ή ενσύρματη σύνδεση στο Internet (κατά προτίμηση ενσύρματη). Όπως και με το streaming στο PS4, όσο ταχύτερη είναι η σύνδεση στο Internet, τόσο καλύτερη ποιότητα βίντεο θα μπορείς να μεταδώσεις.\nΤην επίσημη Xbox One Twitch app.\nΕάν θέλεις να ενσωματώσεις live εικόνα του εαυτού σου ή/ και φωνή κατά τη διάρκεια των μεταδόσεών σου θα πρέπει να έχεις τα παρακάτω προαιρετικά αξεσουάρ Xbox One.\nXbox One Kinect Sensor. Αυτή η συσκευή χρησιμοποιείται κυρίως για καταγραφή βίντεο για μετάδοση στο Twitch, αλλά μπορεί επίσης να λειτουργήσει ως μικρόφωνο. Το Kinect επιτρέπει επίσης στους κατόχους Xbox One να χρησιμοποιήσουν φωνητικές εντολές, να πραγματοποιήσουν video-κλήσεις μέσω Skype και να παίζουν παιχνίδια κίνησης όπως τα Dance Central Spotlight, Just Dance, και Fruit Ninja.\nXbox Kinect Adapter, για σύνδεση του Kinect στα Xbox One S και Xbox One X.\nΤο Kinect μπορεί να διαθέτει μικρόφωνο, αλλά για ήχο υψηλής ποιότητας στα streams, συνιστάται ιδιαίτερα να χρησιμοποιήσεις μια ξεχωριστή συσκευή όπως το Xbox One Chat Headset το οποίο συνδέεται σε οποιοδήποτε Xbox One controller. Καταγράφει καθαρό ήχο και είναι πολύ εύκολο στη χρήση και είναι επίσης συμβατό και με τις νεότερες εκδόσεις του Xbox One (Xbox One S και Xbox One X).\nΕναλλακτικά, μπορείς να αγοράσεις ένα ξεχωριστό μικρόφωνο ή gaming headset. Τα καινούργια Xbox One controllers διαθέτουν ένα τυπικό audio jack στο κάτω μέρος της συσκευής, το οποίο μπορεί να αξιοποιηθεί για σύνδεση κανονικών ακουστικών, earphones, ή μικροφώνου (από gaming headsets υψηλής ακρίβειας, μέχρι βασικά Apple EarPods).\nΠώς να κατεβάσεις την εφαρμογή Twitch Xbox\nΓια να ξεκινήσεις μια ροή στο Twitch μέσω του Xbox One, θα χρειαστεί να «κατεβάσεις» τη δωρεάν εφαρμογή Twitch για την κονσόλα. Για να το κάνεις αυτό θα πρέπει να ακολουθήσεις τα παρακάτω βήματα.\nΕνεργοποίησε το Xbox One και κατευθύνσου στην καρτέλα Store στο αρχικό μενού.\nΚάνε κλικ στο εικονίδιο αναζήτησης στο πλαίσιο games and media και πληκτρολόγησε «Twitch».\nΗ εφαρμογή Twitch, με το μωβ εικονίδιο, θα πρέπει αν εμφανιστεί καθώς πληκτρολογείς, και έπειτα κάνε κλικ σ’ αυτό.\nΘα μεταφερθείς στην επίσημη σελίδα της εφαρμογής μέσα στο Xbox Store. Κάνε κλικ στο κουμπί Get για να την κατεβάσεις.\nΗ εφαρμογή θα εγκατασταθεί στην κονσόλα σου και μπορείς να τη βρεις στην ενότητα My games & apps που βρίσκεται στο μενού Guide (το μενού που εμφανίζεται όταν πατάς το πλήκτρο Xbox στο χειριστήριό σου).\nΣύνδεση λογαριασμών Twitch και Xbox\nΓια να βεβαιωθείς ότι το Xbox One σου μεταδίδει gameplay στο Twitch account σου, θα χρειαστεί να πραγματοποιήσεις μια αρχική σύνδεση (στο Twitch account) μέσω του υπολογιστή σου. Αφού ο λογαριασμός σου στο Twitch συνδεθεί με την κονσόλα σου, δε θα χρειαστεί να ξανακάνεις την ίδια διαδικασία παρά μόνο αν αντικαταστήσεις την κονσόλα σου ή θέλεις να αλλάξεις λογαριασμούς Twitch.\nΚατευθύνσου στην επίσημη ιστοσελίδα του Twitch από το πρόγραμμα περιήγησης στον υπολογιστή σου και συνδέσου στο λογαριασμό σου.\nΣτο Xbox One, άνοιξε την εφαρμογή Twitch και κάνε κλικ στο κουμπί Log in (Σύνδεση). H εφαρμογή θα σου εμφανίσει έναν εξαψήφιο κωδικό.\nΣτον υπολογιστή, στο ίδιο πρόγραμμα περιήγησης με το οποίο συνδέθηκες στο Twitch, κατευθύνσου σ’ αυτή την ειδική σελίδα ενεργοποίησης και πληκτρολόγησε τον εξαψήφιο κωδικό. Το Xbox One θα συνδεθεί τώρα με το Twitch.\nΤην πρώτη φορά που κάνεις streaming από το Xbox One, θα πρέπει να εκτελέσεις μερικές δοκιμές για να βεβαιωθείς ότι όλα λειτουργούν σωστά.\nΞεκίνα το Xbox One game που θέλεις να κάνεις stream. Δε θα μπορείς να κάνεις stream στο Twitch χωρίς να είναι ενεργό κάποιο παιχνίδι. Ωστόσο, δε χρειάζεται να αρχίζεις να παίζεις το παιχνίδι.\nΕπίστρεψε στο μενού του Xbox One και άνοιξε την εφαρμογή Twitch. Κάνε κλικ στην επιλογή Broadcast στην κάτω αριστερή πλευρά της οθόνης. Αυτό θα εμφανίσει ξανά το παιχνίδι και η εφαρμογή Twitch θα συρρικνωθεί σε μια μικρή μπάρα στη δεξιά πλευρά της οθόνης.\nΚάνε κλικ στο πεδίο Broadcast Title και μετονόμασε το Twitch broadcast. Ο τίτλος μπορεί να είναι οτιδήποτε θέλεις. Ο τίτλος θα εμφανίζεται στην ιστοσελίδα του Twitch και στις εφαρμογές.\nΕπίλεξε Settings (Ρυθμίσεις), και θα εμφανιστεί μια προεπισκόπηση της εκπομπής σου στο Twitch σ’ ένα μικρό παράθυρο στο πάνω μέρος της καρτέλας Twitch.\nΑν έχεις συνδέσει το Kinect με το Xbox One, θα δεις μια προεπισκόπηση του τι «βλέπει» το Kinect στο παράθυρο ροής. Αν θέλεις, μπορείς να το απενεργοποιήσεις καταργώντας την επιλογή στο σχετικό πλαίσιο (Enable Kinect). Μπορείς να επανενεργοποιήσεις την κάμερα κατά τη διάρκεια της ροής κάνοντας κλικ στο σχετικό πλαίσιο διάταξης στην οθόνη.\nΗ λειτουργία Auto Zoom εστιάζει στο πρόσωπό σου ενώ μεταδίδεις gameplay. Αν το απενεργοποιήσεις, το Kinect θα δείξει όλα όσα μπορεί να δει, όπως π.χ. ολόκληρο το δωμάτιο. Κράτησε αυτήν την επιλογή ενεργοποιημένη για να διατηρήσεις την εστίαση στο πρόσωπό σου κατά τη διάρκεια της ροής.\nΒεβαιώσου ότι έχεις επιλέξει το πλαίσιο Enable Microphone, ώστε να ακούγεται η φωνή σου – είτε από το μικρόφωνο του Kinect, ή από το μικρόφωνο που έχεις συνδέσει στο Xbox One controller σου.\nΗ επιλογή Party Chat αναφέρεται στον ήχο που ακούγεται από άλλους χρήστες στην ομαδική συζήτηση ή σε κάποιο online match. Αν θέλεις να μεταδίδεται μόνο η φωνή σου κατά τη διάρκεια της ροής, διατήρησε την επιλογή Broadcast Party Chat απενεργοποιημένη.\nΤο τελευταίο βήμα που πρέπει να κάνεις για να ρυθμίσεις τη ροή σου είναι να επιλέξεις την ανάλυση ροής. Σε γενικές γραμμές, όσο υψηλότερη είναι η ανάλυση, τόσο καλύτερη η ποιότητα, αλλά απαιτείται υψηλότερη ταχύτητα στο διαδίκτυο για να λειτουργήσει σωστά. Κάνε κλικ στο αναπτυσσόμενο μενού Quality και επίλεξε Get new recommendation. Αυτό θα εντοπίσει αυτόματα τη βέλτιστη ρύθμιση ποιότητας – σύμφωνα με την τρέχουσα σύνδεσή σου στο Internet.\nΑφού ολοκληρωθούν όλες οι ρυθμίσεις σου, πάτησε το πλήκτρο Β στο χειριστήριό σου για να επιστρέψεις στο κύριο Twitch broadcast menu και επίλεξε Start Broadcast (Έναρξη εκπομπής) για να ξεκινήσει η ροή.\nΜετά την αρχική ρύθμιση και μετάδοση, τα επόμενα Twitch streams μπορούν να ξεκινήσουν απλά ξεκινώντας ένα παιχνίδι, ανοίγοντας την εφαρμογή Twitch, κάνοντας κλικ στο Broadcast, μετονομάζοντας τη ροή σου και στη συνέχεια πατώντας την επιλογή Start Broadcast.\nTags app Dualshock 4 gameplay games HERE TO PLAY livestreaming pc Playstation 4 playstation 4 pro Playstation VR portalfeed PS4 store Twitch Xbox One XBOX One S Xbox One X ζωντανή μετάδοση


That's Eat!: ΚΕΙΚ ΠΟΡΤΟΚΑΛΙ - ΣΟΚΟΛΑΤΑ (ORANGE-CHOCOLATE CAKE)\nΚΕΙΚ ΠΟΡΤΟΚΑΛΙ - ΣΟΚΟΛΑΤΑ (ORANGE-CHOCOLATE CAKE)\nTo πιο κλασικό κι αγαπημένο συνοδευτικό του καφέ αλλά και το πιο αξεπέραστο!\nΧρησιμοποιήστε πολύχρωμη τρούφα αντί για την κλασική τρούφα για να κάνετε το κέικ λίγο πιο... χαρούμενο, και λ΄΄ιγες σταγόνες σοκολάτας για επιπλέον σοκολατένια απόλαυση!\nΤο κέικ που βλέπετε εδώ (όπως και όλα σχεδόν σε αυτό το blog) είναι ξεροψημένο απ' έξω αλλά από μέσα είναι "υγρό" (δε μου αρέσουν τα σπογγωειδή κέικ οπότε τέτοια δε θα βρείτε εδώ). Επομένως αν θέλετε να βάλετε σταγόνες σοκολάτας να έχετε υπόψη ότι επειδή είναι βαριές θα κάτσουν όλες στον πάτο. Εγώ παρ' όλα αυτά έβαλα μια χοτφτίτσα και δε με χάλασε το σοκολατένιο στρώμα του πάτου....\n50 γρ. βούτυρο (2 κουτ. σούπας) λιωμένο\n200 γρ. ζάχαρη (3/4 φλιτζανιού)\n75 γρ. γάλα εβαπορέ (1/2 φλιτζανιού)\n130 γρ. αλεύρι (1 φλιτζάνι)\n1 φλ. ελληνικού τρούφα\n2. Ξεκινάμε χτυπώντας τα αβγά με τη ζάχαρη μέχρι να αφρατέψουν.\n3. Στη συνέχεια προσθέτουμε και τα υπόλοιπα υλικά ανακατεύοντας συνεχώς μέχρι να ομογενοποιηθούν.\n4. Βουτυροαλευρώνουμε μια φόρμα για κέικ και ρίχνουμε μέσα το μείγμα του μπολ.\n5. Ψήνουμε για 40 λεπτά.\nΓια το γλάσο: 2 κουτ. σουπ. γάλα, 1 κουτ.σ. χυμό πορτοκάλι, 7-8 κ.σ. ζάχαρη άχνη. Τα ανακατεύουμε όλα μαζί και περιχύνουμε το κέικ.\nΕτικέτες γρήγορα κι εύκολα, Κέικ, Πρωινό, Σνακ\nΕΛΕΝΑ 16 Ιανουαρίου 2015 - 4:43 μ.μ.\nΤι όμορφο και χαρούμενο που δείχνει!!!\nΜ' αρέσει που είναι "ζουμερό"!!!\nΚαλό απόγευμα Πέλα μου, φιλιά!\nCooking with me 16 Ιανουαρίου 2015 - 4:51 μ.μ.\nΥπέροχο απο θέμα εμφάνισης και είμαι σίγουρος οτι απο θέμα γεύσης είναι ακόμη πιο καλό!!\nΜάχη Μάρρα 16 Ιανουαρίου 2015 - 11:01 μ.μ.\nΑγαπημένα υλικά, υπέροχα χρώματα, αν είχα και ένα κομμάτι τώρα δεν θα έλεγα όχι,γιατί είναι πολύ λαχταριστό!!\nΚαλό Σ.Κ Πέλα μου!!


Όταν ήρθα στην Ελλάδα... - fylada.gr\nΤο ηλεκτρονικό περιοδικό σας. » Όταν ήρθα στην Ελλάδα\nΗ Ελλάδα και οι μετανάστες…\nΤο όνομά μου είναι Μιχάλης. Βέβαια παλαιότερα με λέγανε Άβντι, όμως από τότε που ήρθα στην Ελλάδα έπρεπε να αλλάξω όνομα. Να έχω ένα ελληνικό για να μην καταλαβαίνουν οι άλλοι ότι είμαι Αλβανός. Έτσι έλεγε ο μπαμπάς μου.\nΗ αλήθεια είναι πως τότε μου φαινόταν πολύ περίεργο. Αργότερα βέβαια κατάλαβα το γιατί…\nΉρθα στην Ελλάδα όταν ήμουν έξι χρονών. Έχω κάποιες εικόνες από τη μετακόμισή μας, αν και δεν είναι πολύ ξεκάθαρες.\nΘυμάμαι που ένα βράδυ με ξύπνησε απότομα η μάνα μου και φύγαμε από το σπίτι μας. Τότε έκλαιγα γιατί ήθελα γάλα, αλλά η μητέρα μου με τραβούσε κι εγώ της είχα θυμώσει που με ταλαιπωρούσε έτσι!\nΟ πατέρας μου δεν ήταν μαζί μας. Θα τον βρίσκαμε αργότερα, έλεγε η μαμά.\nΠερπατούσαμε πολλή ώρα μαζί με κάποιους άλλους ανθρώπους. Μερικούς τους ήξερα. Κάποια στιγμή κουράστηκα και κοιμήθηκα στην αγκαλιά της μαμάς. Τώρα σκέφτομαι πόσο την είχα ταλαιπωρήσει τότε!!\nΤο επόμενο πράγμα που θυμάμαι είναι ένα δωμάτιο στο οποίο μέναμε περίπου 10 άτομα. Οι περισσότεροι άντρες δυο τρεις γυναίκες κι εγώ, το μοναδικό παιδί. Θυμάμαι τον πατέρα μου να φεύγει κάθε πρωί μαζί με τους άλλους άντρες και τη μητέρα μου με τις άλλες γυναίκες να μαγειρεύουν σε μια μεγάλη κατσαρόλα για όλους.\nΌταν ήρθε ο καιρός να πάω σχολείο, ο μπαμπάς επέμενε να μου αλλάξει το όνομα. Μου είχε πει να λέω πως με λένε Μιχάλη, όμως εγώ δεν το θυμόμουν! Από συνήθεια έλεγα ότι με λένε Άβντι και από συνήθεια πάλι δεν άκουγα στο Μιχάλης που με φώναζε η δασκάλα.\nΔυσκολεύτηκα πολύ όταν πήγα σχολείο. Όλοι μιλούσαν διαφορετικά από εμένα, μα ούτε κι αυτοί καταλάβαιναν τι τους έλεγα! Η δασκάλα δεν ασχολούνταν πολύ μαζί μου, γιατί άλλωστε δεν μπορούσαμε να συνεννοηθούμε!\nΜου είχαν δώσει και μερικά βιβλία, αλλά τι να τα έκανα;\nΌσο για τους συμμαθητές μου γρήγορα αναπτύξαμε σχέσεις. Η γλώσσα του ποδοσφαίρου, που παίζαμε στα διαλείμματα, είναι διεθνής! Ήμουν καλός στο ποδόσφαιρο γι’ αυτό όλες οι ομάδες με ήθελαν!\nΣιγά σιγά άρχισα να μαθαίνω τη γλώσσα. Διάβασα αρκετά και κατάφερα να γίνω από τους πιο καλούς μαθητές!\nΈτσι συνήθισα στο καινούριο περιβάλλον. Ωστόσο, τα άσχημα δεν έλειπαν! Όταν τύχαινε να μαλώνουμε μέσα στο παιχνίδι με άλλα παιδιά, πολλές φορές αναφέρονταν στην εθνικότητά μου – λες και το ότι είμαι Αλβανός έφταιγε για τους τσακωμούς μας!\nΌσο ήμουν στο δημοτικό δεν είχα κανένα πρόβλημα, εκτός από μερικά σχόλια.\nΣτο γυμνάσιο όμως βίωσα τα περισσότερα προβλήματα. Χωριστήκαμε στην ουσία σε δύο ομάδες: οι ξένοι και οι Έλληνες. Ξένοι δεν ήμασταν πολλοί στην τάξη. Περίπου πέντε- έξι άτομα. Ίσως ταίριαξα με αυτά τα παιδιά γιατί είχαμε κοινές εμπειρίες. Οι Έλληνες δεν καταδέχονταν να μας μιλήσουν. Ήταν και μερικοί μάλιστα που μόλις μας έβλεπαν μας έβριζαν χωρίς λόγο. Κατέληξα στο σημείο να ακούω τη λέξη Αλβανός και να νομίζω ότι με βρίζουν!\nΔεν το είχαμε συζητήσει ποτέ με τα παιδιά που έκανα παρέα! Ήταν ένα θέμα «ταμπού»! Το βιώναμε όλοι μας, όμως ποτέ κανείς δεν τολμούσε να αναφέρει κάτι σχετικό.\nΤα πράγματα οξύνονταν ακόμα περισσότερο, όταν παίρναμε τους ελέγχους κάθε τριμήνου. Ήμουν από τους καλούς μαθητές στην τάξη κι αυτό δεν θα μου το συγχωρούσαν ποτέ οι συμμαθητές μου και πολύ περισσότερο οι γονείς τους.\nΔεν μπορούσαν να ανεχθούν το γεγονός ότι ένας μετανάστης και δη Αλβανός, έπαιρνε καλύτερους βαθμούς από τους Έλληνες και ήταν ο απουσιολόγος της τάξης κάθε χρονιά!\nΜου έκαναν πολλά για να μη δεχτώ το απουσιολόγιο. Μου το έκρυβαν, το έσκιζαν, το μουντζούρωναν. Όσο κι αν το πρόσεχα, πάντα έβρισκαν τον τρόπο. Μέχρι που πήγα στον διευθυντή και του είπα ότι δεν θέλω να είμαι απουσιολόγος.\nΣτην τρίτη γυμνασίου είχα τον μεγαλύτερο βαθμό. Έτσι με έβαλαν σημαιοφόρο στην παρέλαση! Είχα χαρεί πάρα πολύ! Οι γονείς μου θα ήταν τόσο περήφανοι!! Πάλι όμως είχα προβλήματα. Οι γονείς των συμμαθητών μου, αλλά και κάποιοι καθηγητές αντέδρασαν! Πώς μπορεί ένας ξένος να σηκώνει την ελληνική σημαία;\nΜα εγώ την αγαπώ την Ελλάδα. Τι κι αν δεν γεννήθηκα εδώ; Τι κι αν οι γονείς μου δεν είναι από την Ελλάδα;\nΕγώ εδώ μεγάλωσα, εδώ έμαθα όσα ξέρω, εδώ είναι ο τόπος μου πια. Αγαπώ την Ελλάδα και θα ήταν τιμή για μένα να σηκώσω τη σημαία. Πιστεύω πως είναι και τιμή για τη χώρα να την αγαπούν όσοι έρχονται να μείνουν εδώ.\nΝιώθω ότι είμαι Έλληνας, αφού εδώ έχω ζήσει τα περισσότερα χρόνια και εδώ (ελπίζω) θα ζήσω και τα υπόλοιπα.\nΈγινε μεγάλη φασαρία. Οι γονείς ήρθαν στον διευθυντή. Δεν θα επέτρεπαν κάτι τέτοιο. Εκείνος τους είπε ότι δεν μπορεί να κάνει κάτι γιατί είχα το μεγαλύτερο βαθμό. Για να μη δημιουργήσω περισσότερα προβλήματα είπα στον διευθυντή ότι δεν θέλω να είμαι εγώ ο σημαιοφόρος. Εκείνος με υποστήριξε. Μου είπε να μη δίνω σημασία, όμως δεν θα μπορούσα τελικά. Φοβόμουν μην κάνουν κάτι χειρότερο. Και ακόμα περισσότερο σκεφτόμουν πως την ώρα της παρέλασης θα έτρεμα περνώντας μπροστά από τα επικριτικά τους μάτια. Φοβόμουν μήπως φωνάξουν κάτι υποτιμητικό ή μην κάνουν κάτι άλλο. Όχι, δεν μπορούσα. Αν και το ήθελα πολύ, δεν πήγα στην παρέλαση!\nΤην επόμενη ημέρα ήρθαν μερικοί γονείς στο σχολείο. Περίμενα ότι θα μου ζητούσαν συγνώμη ή έστω να μου έλεγαν ένα καλό λόγο που… έκανα αυτό που ήθελαν!\nΑυτό που μου είπαν όμως ήταν πολύ διαφορετικό. «Αυτό έλειπε… Να θέλεις να σηκώσεις και τη σημαία μας!». Δεν απάντησα. Έφυγα νιώθοντας… όχι ντροπή. Απογοήτευση. Είναι δυνατόν να σκέφτονται έτσι οι άνθρωποι στην εποχή μας;\nΤα επόμενα χρόνια τα πράγματα ηρέμησαν κάπως. Όχι πως με αποδέχτηκε ποτέ «η ομάδα των Ελλήνων», απλώς σταμάτησαν να ασχολούνται μαζί μου. Συνεχίζω να κάνω παρέα με «την ομάδα των ξένων», όπως μας έλεγαν. Είναι πολύ καλά παιδιά και ταιριάζουμε.\nΒέβαια, έχω κάνει και Έλληνες φίλους. Δεν είναι όλοι τόσο ρατσιστές. Ή δεν επηρεάζονται από τα τρία – τέσσερα άτομα που δεν με συμπαθούσαν στο σχολείο. Γιατί πράγματι, δεν ήταν όλοι οι συμμαθητές μου ρατσιστές. Απλώς ακολουθούσαν τη γενική συμπεριφορά που λίγοι επιδείκνυαν ή ακόμα περισσότεροι δεν αντιδρούσαν, αν και δεν συμφωνούσαν με την περιθωριοποίηση των «ξένων».\nΠιστεύω πως τώρα τα παιδιά που είναι από ξένες χώρες βιώνουν καλύτερες καταστάσεις. Εγώ τουλάχιστον τα τελευταία χρόνια δεν αντιμετωπίζω τόσο σοβαρά προβλήματα.\nΊσως συνήθισαν… Ίσως δεν δίνω σημασία. Υπάρχουν βέβαια τα καχύποπτα βλέμματα, αλλά είναι πολύ λίγα.\nΆλλωστε τώρα πια όταν γνωρίζω κάποιον συστήνομαι ως Μιχάλης…\nΑπρ 6, 2015 fylada\nΗ ζωή του άλλουΤων Μεγάλων Αιώνων τα Πάθη\nΑληθινό. Μόνο έτσι μπορώ να χαρακτηρίσω αυτό το κείμενο και πιστεύω οτι εκφράζει το μεγαλύτερο ποσοστό των οικονομικών μεταναστών της δεκαετίας του 90 που ηρθαν στην Ελλάδα. Για τη συμπεριφορά μας φταίμε όμως και οι δύο. Εμείς, οι κάτοικοι της χώρας μας, οι Έλληνες, διότι δεν υπήρξαμε έτοιμοι να αποδεχτούμε τη διαφορετικότητα. Ζούσαμε ένα ψευτικο success story. Έναν ψεύτικο ρυθμο ανάπτυξης με τους νεόπλουτους να αυξάνονται συνεχώς. Ως παιδί οικογένειας που δεν είχε μεγάλους μισθούς, δε φορούσα τζιν 501, δεν φορουσα nike με αποτέλεσμα να δέχομαι τον χλευασμό του μεγαλύτερου ποσοστού των συμμαθητών μου, οι οποίοι ειχαν μάθει να κρινουν τον άνθρωπο απ΄τα ρουχα του. Πόσο μάλλον οι οικονομικοί μετανάστες, Το ντύσιμό τους πρόχειρο, δε μίλαγαν τη γλώσσα, φτωχοί κτλ κτλ. Ο κοινωνικός ρατσισμός στο μεγαλείο του. Όχι, είναι λάθος πως υπήρξαμε φυλετικά ρατσιστές. Υπήρξαμε κοινωνικά. Και σε αυτό φταίνε πολλά.\nΗ ευθύνη των μεταναστών? Το ότι μορφωμένοι άνθρωποι (γιατί πολλοί ήταν επιστήμονες) δεν έδειξαν στα παιδιά τους πως να ενσωματωθούν γρηγορότερα στη τοπική κοινωνία. Βέβαια…δεν ηξεραν και αυτοι. Κερασάκι στη τουρτα οι προκλήσεις, οι γκετοποίηση και το κάψιμο της ελληνικής σημαίας το 1999 στο ΟΑΚΑ. Όχι δεν ευθύνονται όλοι. Μια μικρή μειοψηφία ήταν. Αλλά χαράκτηκε στο μυαλό όλων.\nΓια την ιστορία, η κολλητή μου ειναι Αλβανίδα. Παντρεμένη με Ελληνα, έχει 2 παιδιά και εργάζεται σε πολυεθνική. Hρθε στην Ελλάδα στα 10 της. Πως τα κατάφερε? Πλησίασε αυτους που δε την κορόιδευαν. Έκανε παρέα με παιδιά που την αποδέχτηκαν. Δεν δέχτηκε τη μοίρα της. Δεν γκετοποιήθηκε. Ενα μικρό παιδακι ήταν. Με πολύ έξυπνους γονείς. Δεν άλλαξε ποτέ το όνομά της. Δεν είπε ποτέ οτι δεν ειναι από την Αλβανία. Δεν υπήρξε καν καμια κουκλάρα για να ξεχωρίσει. Δεν ηταν η καλυτερη μαθητρια, ούτε η καλύτερη αθλητρια. Ηταν ομως κοινωνική. Αυτό της έμαθαν οι γονείς της και έτσι ξεχωρισε.\nΠραγματικά, έτσι είναι! Ο ρατσισμός είναι περισσότερο κοινωνικός, παρά φυλετικός! Ωστόσο, και οι δύο μεριές πρέπει να δείξουν σεβασμό προς το διαφορετικό και το καινούριο!\nFrom the Greek atopia meaning strangeness.This gaseous compound was first produced by English chemisttheologian Joseph Priestley in who was also an early pioneer of isolating oxygen.Contact afpservaafp.Using the values given in Table Isotretinoin Patients with neurologic signs or symptoms should have an MRI sooner depending on the severity and acuteness of clinical findings.Priviero et al.Blocks the binding of ADP to a specific platelet ADP receptor PY which reduces platelet activation and aggregationa.\n06/04/2015 4 Σχόλια ΠΑΙΔΙ298


Μαρία Τριανταφύλλου, Μήνυμα με αφορμή την αλλαγή του χρόνου - NEWS PRESS AGRINIO\nδιάθεση προσφοράς. Δούλεψαν ακούραστα πολλοί συμπολίτες μας γι’ αυτό.\nΔεν είναι η μοναδική δράση αλληλεγγύης. Πριν από λίγο καιρό, έγινε μιαν αντίστοιχη εκδήλωση στο νηπιαγωγείο Κατοχής, όπου μαζεύτηκαν τρόφιμα που στη συνέχεια δόθηκαν στο κοινωνικό παντοπωλείο του δήμου Ι.Π. Μεσολογγίου.\nΣ’ όλο το νομό Αιτωλοακαρνανίας αλλά και σε όλη την Ελλάδα οι δράσεις αλληλεγγύης αποδεικνύουν τη σταθερή απόφαση του λαού μας για αυτοοργάνωση και προσφορά σε όλους τους συνανθρώπους μας που πλήττονται από τα γενοκτόνα μνημονιακά μέτρα χωρίς αποκλεισμούς και ρατσιστικές κορώνες του τύπου:«τρόφιμα μόνο για Έλληνες».\nΌλα αυτά δείχνουν πως οι Έλληνες βαδίζουν το δρόμο για την ανατροπή της κατοχικής κυβέρνησης, για την υπεράσπιση των εργασιακών και ανθρώπινων δικαιωμάτων, την αναγκαιότητα της δημοκρατίας.\nΟ Ελληνικός λαός μπορεί και θα ανοίξει το δρόμο για τη διέξοδο της χώρας από τη κρίση μαζί με τους λαούς της Ευρώπης αλλά και όλου του κόσμου.\nΓιατί δύναμη είναι να οργανώνονται οι λαοί εναντίον των καταπιεστών και όχι να υποκύπτουμε σε επίπλαστους διαχωρισμούς.\nΤη χρονιά που φεύγει και πολλοί χαρακτήρισαν σαν μια χρονιά ανατροπών και αλληλεγγύης εύχομαι να αντικαταστήσει μια χρονιά που να μπορούμε να πούμε ότι τη χαρακτηρίζει η συνειδητή αντίσταση των λαών στις πραγματικές, γενεσιουργές αιτίες της κρίσης.\nΑναρτήθηκε από Διαχείριση ιστολογίου στις 12/30/2012 10:03:00 μ.μ.


Βρίσκεστε εδώ:Αρχική / Δικές μου Συνταγές / Διεθνής Κουζίνα / Γύρισα από Κύπρο και 2η Ψηφοφορία για το Project Food Blog\nΜε την αδελφή μου Άλκηστη μια μέρα που μαγειρέψαμε κολοκυθοανθούς ή “αθθούς” όπως λέγονται στην Κύρπο.\nΞέρει κανείς εάν υπάρχει το φυτό Χόγια εδώ στην Ελλάδα. Είναι το φυτό που κρέμεται από την πέργκολα και λέγετα “κεράκι”. Το λουλούδι του είναι σαν ψεύτικο, από κερί. Δεν το έχω δει ξανά εδώ στην Ελλάδα.\nΛέγεται ότι όταν ο Ριχάρδος ο Λεοντόκαρδος περνούσε από τα χωριά, οι κάτοικοι του πρόσφεραν σταφύλι και εκείνος τους έλεγε “very good” και από τότε παραφράστηκε ως “βέρικον”. Μοιάζει λίγο με τη “φράουλα” αλλά η σάρκα του είναι πιο σφιχτή και τραγανή.\nΓια αιώνες η Κύπρος φημίζεται για την παραγωγή φρέσκων λαχανικών. Από την αρχαιότητα τα κρεμμύδια και σκόρδα έχουν περίοπτη θέση στην περιοχή της Ανατολικής Μεσογείου. Μεγάλης ιστορικής σημασίας για την Κύπρο είναι το κουνουπίδι που φύτρωνε για αιώνες στο νησί και εξήχθη προς την ηπειρωτική Ευρώπη κατά τον 16ο αιώνα, μέσω της Γένοβας. Στην Αγγλία του 1586, το κουνουπίδι αναφέρεται ως “Κυπριακό colewort”, γεγονός που υποδηλώνει την εισαγωγή του από το νησί. Για μεγάλο χρονικό διάστημα, οι σπόροι αναφέρονται ως Κυπριακής προέλευσης στην Αγγλία. Ο Miller γράφει το 1807: «Το κουνουπίδια εισήχθη για πρώτη φορά στην Αγγλία από την Κύπρο και το μοβ και το λευκό μπρόκολο είναι μόνο ποικιλίες από το κουνουπίδι». Στα κείμενά της, η Γερμανός αρχαιολόγος Μάγδα Ο. Ρίχτερ προσφέρει τα σχετικά αποδεικτικά στοιχεία, επιβεβαιώνοντας ότι το κουνουπίδι έφθασε στην Ευρώπη το 1600 από την Κύπρο.\nΑνηκει στην κατηγορια:Διεθνής Κουζίνα επισημασμένο με:foodbuzz, Project Food Blog, Διαγωνισμός\nNext Post: Αθθοί (Κυπριακοί κολοκυθοανοί) Γεμιστοί »


Ελένη Βασιλείου-Αστερόσκονη - Deyteros.com\n28/04/2021 14/07/2021 Deyteros\t73 views\nΓεννημένη στον Πειραιά με καταγωγή από την Κρήτη η Ελένη Βασιλείου, είναι αυτοδίδακτη ζωγράφος και ποιήτρια. Έχει πραγματοποιήσει ατομικές εκθέσεις Ζωγραφικής, ενώ έχει συμμετάσχει και σε ομαδικές κυρίως φιλανθρωπικού χαρακτήρα. Έχει εκδώσει τρεις ποιητικές συλλογές, ένα θεατρικό έργο, μια σειρά παιδικού βιβλίου, αφιερωμένη στον αγώνα κατά του παιδικού καρκίνου και μία ποιητική αγγλόφωνη συλλογή, σε e-book στην Amazon Και Amazon Kindle.\nΣτις 22 Δεκεμβρίου 2018, η Ελληνική Καλλιτεχνική Λέσχη Νυρεμβέργης (Griechischer Kunstclub Nürnberg e.V.) έκρινε το Λογοτεχνικό της έργο αξιόλογο και την παρουσίασε ως μια από τις νέες ποιήτριες της γενιάς της.\nΤον Νοέμβριο του 2019 βραβεύεται από το ΛΟΓΟΤΕΧΝΙΚΟ ΠΕΡΙΟΔΙΚΟ ΚΕΦΑΛΟΝΙΑΣ-ΚΕΦΑΛΟΣ με το βραβείο ΘΕΑ ΑΘΗΝΑ για α. την ποιότητα των έργων της, β. την αξιολόγηση της εργογραφίας της και γ. τη συμβολή της με το έργο της και την ενεργή παρουσία της στα γράμματα, στη διανόηση και στην πνευματική δραστηριότητα\nΤον Νοέμβριου του 2019 βραβεύεται από τον Όμιλο UNESCO Πειραιώς και Νήσων για την προσφορά της στον Πολιτισμό, με το βιβλίο ‘‘Το Κορίτσι και ο Μονόκερος Η ΜΑΧΗ‘‘\nΤον Νοέμβριο του 2019 βραβεύεται από την Ένωση Εικαστικών ΛΑΝΑΣΣΑ Υπέρ Φορέων Καρκινοπαθών και άλλων ασθενών σε Ελλάδα και Κύπρο για την εθελοντική της δράση κατά του παιδικού καρκίνου με το συγγραφικό της έργο.\nΤον Δεκέμβριο του 2019 γίνετε αποδεκτή, ως Νέο Μέλος στην Εταιρία Γραμμάτων και Τεχνών Πειραιά, έπειτα από αξιολόγηση του Λογοτεχνικού της έργου\nΤον Αύγουστο του 2020 η ελληνική αμερικανική εφημερίδα, National Herald Εθνικός Κύρηξ μέσα από συνέντευξη κάνει γνωστό το έργο της με το βιβλίο »Το Κορίτσι και ο Μονόκερος»\nΤον Σεπτέμβριο του 2020 ορίζετε ως εκπρόσωπος στη Γερμανία, από τον Παγκόσμιο Οργανισμό International read to me! Day, με το βιβλίο μεταφρασμένο στη γερμανική γλώσσα “Das Mänchen und das Einhorn”\nΤον Οκτώβρη του 2020 συγκαταλέγεται στον Τόμο »A NEW WORD» ανάμεσα σε 67 ποιητές από 25 χώρες με το ποίημα Destiny\nΤον Δεκέμβριο του 2020 συγκαταλέγεται στον Τόμο »Christmas» ανάμεσα σε 97 ποιητές από 34 χώρες με τα ποιήματα This Christmas και Little tree. Έχει το πολύ όμορφο blog: Asteroskoni.\nΞεχασμένες νεράιδες (2013), Λεξίτυπον\nΑρετούσα (2014), Εκδόσεις Όστρια\nΡωγμή (2016), Εκδόσεις Όστρια\nΆγγελοι (2021), Ιδιωτική Έκδοση\nΤο κορίτσι και ο μονόκερος (2017), Οσελότος\nDas Mädchen und das Einhorn (2018), Οσελότος\nΤο κορίτσι και ο μονόκερος. Η μάχη (2019), Οσελότος\nΤο κορίτσι και ο Μονόκερος. Η νίκη (2021), Οσελότος\nΑνθολογία ποιητικού και πεζού λόγου (2011), Μαλλιάρης Παιδεία\nΆγγελοι – Ελένη Βασιλείου-Αστερόσκονη\nΑποτέλεσμα της ελευθερίας η πτώση\nΠοίηση, Ιδιωτική Έκδοση, 2021, 48 σελ.\nΤο κορίτσι και ο Μονόκερος – Ελένη Βασιλείου-Αστερόσκονη\nΣτη διαδρομή, συναντούν τη σύγχρονη εποχή,\nενώ έχει επισκεπτεί\nΕικονογράφηση: Ελένη Βασιλείου-Αστερόσκονη\nΠαιδική λογοτεχνία, Οσελότος, 2021, 52 σελ.\nΤο Κορίτσι και ο Μονόκερος αφιερώνεται στα παιδιά που νοσούν και παλεύουν με τον καρκίνο.\nΣτα δυνατά παιδιά.\nΠαιδική λογοτεχνία, Οσελότος, 2019, 48 σελ.\nDas Mädchen und das Einhorn – Eleni Vasiliou-Asteroskoni\n“Das Madchen und das Einhor” ist den Kindern gewidmet, die mit dem Krebs ringen.\nΤίτλος πρωτοτύπου: Το κορίτσι και ο μονόκερος\nΠαιδική λογοτεχνία, Οσελότος, 2018, 24 σελ.\n“Το κορίτσι και ο μονόκερος” αφιερώνεται στα παιδιά που νοσούν και παλεύουν με τον καρκίνο.\nΡωγμή – Ελένη Βασιλείου-Αστερόσκονη\nΜέσα στην κάμαρα της λύπης\nμιας ελπίδας αιχμάλωτης\nπροσευχές πέφτουν σκισμένες\nστο ξύλινο πάτωμα του 1930.\nΜια μυρωδιά γνώριμη, έρχεται από μακριά\nκλείνω απαλάτα κουρασμένα μου μάτια.\nΡωγμή μες στην καρδιά μου.\nΠου είναι τα όνειρά μου ;\nΤα χρόνια τα δικά μου ;\nΤ‘ άστρα του Ουρανού;\nΞέρω, όλα τα αφήνω στα χέρια του Θεού.\nΚι όταν θα επιστρέψω στο χώμα το ιερό\nτα βλέφαρα ας κλείσω να αποκοιμηθώ.\nΠοίηση, Εκδόσεις Όστρια, 2016, 54 σελ.\nΑρετούσα – Ελένη Βασιλείου-Αστερόσκονη\n“Μήτε ο θάνατος μπορεί να μπει ανάμεσά μας\nαγάπη που ορκίστηκε χρυσό… στα όνειρά μας…\nΈλα απόψε στ’ όνειρο κι όρκο θα κάμω πάλι\nμη δείς στα μάθια δάκρυα αγάπη μου μεγάλη…\nΔεν είναι που χωρίσαμε …έτσι θελε η Μοίρα\nμα είναι που παράταση του χρόνου δεν επήρα…\nΤί ζήτησα…;Του φεγγαριού κοντά μου να σε φέρει\nμ’αλλάργεψε και χάθηκε αγαπημένο ταίρι…\nΟρκίστηκα να σ’ αγαπώ σ’όποια ζωή κι αν πάω\nμε όποια μορφή κι ανε βρεθώ… θα σε α ν α ζ η τ ά ω.”\nΠοίηση, Εκδόσεις Όστρια, 2014, 62 σελ.\nΞεχασμένες νεράιδες – Ελένη Βασιλείου-Αστερόσκονη\nΠοίηση, Λεξίτυπον, 2013, 96 σελ.\nΠηγές: Biblionet, Οσελότος, Εκδόσεις Όστρια, Λεξίτυπον\nΕλένη Βασιλείου-Αστερόσκονη73 Views


Επίθεση με πέτρες στο πούλμαν, τραυματίστηκαν προπονητής και δύο παίκτες – LEMESOS IN SPORTS\nΕπίθεση με πέτρες στο πούλμαν, τραυματίστηκαν προπονητής και δύο παίκτες\nΕπίθεση με πέτρες δέχτηκε το πούλμαν της Μπενφίκα μετά το 0-0 της ομάδας με την Τοντέλα, με αποτέλεσμα να τραυαμτιστούν ο προπονητής και δύο ποδοσφαιριστές.\nΣοκ προκαλεί η είδηση πως το πούλμαν της Μπενφίκα δέχθηκε επίθεση με πέτρες μετά την… γκέλα της ομάδας της Λισαβόνας με την Τοντέλα και το 0-0 στην έδρα της! Συγκεκριμένα, όπως αναφέρουν τα πορτογαλικά ΜΜΕ, η επίθεση έγινε καθώς το πούλμαν μετέφερε τους ποδοσφαιριστές της ομάδας μετά το τέλος της αναμέτρησης.\nΑπό την επίθεση, με τους δράστες να φαίνεται πως ήταν αγανακτισμένοι οπαδοί της Μπενφίκα, τραυματίστηκαν ο προπονητής της ομάδας Μπρούνο Λάζε, όπως επίσης και οι ποδοσφαιριστές Ζίφκοβιτς και Βέιγκλ, οι οποίοι μεταφέρθηκαν στο νοσοκομείο.\nΗ Μπενφίκα νωρίτερα όπως είπαμε είχε μείνει στο 0-0 με την Τοντέλα και σπατάλησε την ευκαιρία να προσπεράσει την Πόρτο και να μείνει μόνη πρώτη στην κορυφή του πρωταθλήματος, κάτι που όπως φαίνεται εξόργισε κάποιους από τους οπαδούς της.\n“Ο Κουτίνιο θα επιστρέψει στην Premier League”


ΜΠΡΑΝ - ΒΑΛΕΡΕΝΓΚΑ (1/8/20) | ΠΡΟΓΝΩΣΤΙΚΑ - ΣΤΟΙΧΗΜΑ - ΑΝΑΛΥΣΕΙΣ\nΑ' Νορβηγίας 31 Ιούλ 2020 23:16\nΜπραν – Βαλερένγκα\n* Εντός έδρας έχει 4 σερί G/G\n* Έχει 4/5 τελευταία Under 2,5\n* Έχει 4/5 τελευταία Ν/G\n* Εκτός έχει 3/4 τελευταία Under 2,5\nΜπραν: Συνεχίστηκε η κατηφορική πορεία των τελευταίων αγωνιστικών, καθώς ηττήθηκε 3-1 εκτός έδρας από την παθιασμένη και αποφασιστική Στρομσγκόντσετ. Η κακή μέρα φάνηκε από τα πρώτα κιόλας λεπτά, όταν έμεινε πίσω στο σκορ μόλις στο 8’ με αυτογκόλ του Τάιγιο Τενίστε. Ισορρόπησε το ματς μετά το 20’, βγήκε στην αντεπίθεση και έχασε μια δυο ευκαιρίες ως το τέλος του ημιχρόνου, για να αιφνιδιαστεί και να δεχθεί δεύτερο στα πρώτα λεπτά της επανάληψης (54’). Στο 71’ ο Γκίλμπερτ Κούμσον μείωσε και έβαλε και πάλι την ομάδα του στο παιχνίδι, ωστόσο στη συνέχεια δεν μπόρεσε να κάνει κάτι και το κερασάκι στην τούρτα μπήκε στις καθυστερήσεις (90+2’), όταν διαμορφώθηκε το τελικό σκορ. Παραμένει χωρίς νίκη στα 4 τελευταία και αναπόφευκτα υποχώρησε στην 8η θέση της βαθμολογίας. Επιστρέφει από τιμωρίας ο βασικός μέσος Αμέρ Ορντάγκιτς (10/0). Δεν έπαιξαν την Τετάρτη και παραμένουν αμφίβολοι ο βασικός γκολκίπερ Αλί Αχαμάντα (9/0) και ο εναλλακτικός επιθετικός Γκίλι Ρόλαντσον (5/0, όλες αλλαγή).\nΒαλερένγκα: Απότομη προσγείωση για την ομάδα του Νταγκ Άιλεφ Φάγκερμο, ηττήθηκε εκτός έδρας από τη Μόλντε με το βαρύ 4-1. Μπήκε με σκοπό να παίξει κλειστά και να ψάξει το γκολ με αντεπιθέσεις, ωστόσο αφού γλίτωσε σε δυο τρεις επικίνδυνες καταστάσεις στο πρώτο 20λεπτο, έκανε το λάθος και έμεινε πίσω στο 28’. Αναγκάστηκε να γίνει περισσότερο επιθετική, έκανε κάποιες ευκαιρίες, ωστόσο βρέθηκε εκτεθειμένη στο 56’ και δέχθηκε δεύτερο γκολ. Τα πράγματα έδειξαν να γίνονται μη αναστρέψιμα στο 78’, ωστόσο στο 86’ ο Μπορντ Φίνε μείωσε και έδωσε κάποιες αμυδρές ελπίδες στους συμπαίκτες του, οι οποίες αποδείχθηκαν φρούδες, αφού στο 90+2’ διαμορφώθηκε το τελικό σκορ. Παραμένει πάντως ψηλά στη βαθμολογία, ισοβαθμεί με την Οντ στην 3η θέση, 12 πόντους κάτω από την πρωτοπόρο Μπόντο Γκλιμτ. Χωρίς νέα προβλήματα. Παραμένουν αμφίβολοι οι αμυντικοί Σαμ Αντεγκούγκμπε (9/0, 1 ασίστ) και Γιόχαν Λέντρε Μπιέρνταλ (6/0).\nΔυνατή αναμέτρηση ανάμεσα σε δύο σχετικά ισοδύναμες ομάδες. Η Μπραν είναι σε αγωνιστική ύφεση, αγνοεί τη νίκη 4 ματς και εντός έδρας έχει κολλήσει στην ισοπαλία στα δύο τελευταία, ενώ έχει και κάποιες ελλείψεις. Η «Ένγκα» έρχεται από ήττα, ενώ εκτός έδρας παίζει κλειστά. Πιθανή η ισοπαλία στο ημίχρονο.


Ο οικονομικός έλεγχος με εισαγγελείς που η ΕΠΟ βάφτισε «συνήθη και προβλεπόμενο» - Fosonline\nΟ οικονομικός έλεγχος με εισαγγελείς που η ΕΠΟ βάφτισε «συνήθη και προβλεπόμενο»\nΤετάρτη, 15 Ιανουαρίου 2020 13:08\nΗ έφοδος της οικονομικής αστυνομίας σήμερα (15/1) το πρωί στα γραφεία της ελληνικής ποδοσφαιρικής ομοσπονδίας δεν είναι απλά ένας προβλεπόμενος οικονομικός έλεγχος. Η παρουσία δύο εισαγγελέων και η θέση της ΕΠΟ.\nΤο «ντου» της οικονομικής αστυνομίας σήμερα (15/1) το πρωί στα γραφεία της ελληνικής ποδοσφαιρικής ομοσπονδίας, όπως είναι λογικό, αποτελεί θέμα συζήτησης, όπως φυσικά και η τοποθέτηση της ΕΠΟ λίγη ώρα αργότερα.\nΑφού το όλο θέμα έγινε γνωστό, η ελληνική ποδοσφαιρική ομοσπονδία, εξέδωσε ανακοίνωση όπου έκανε λόγο μεταξύ άλλων «για εκ του Νόμου συνήθη και προβλεπόμενο οικονομικό έλεγχο, που αφορά σε αθλητικές ομοσπονδίες και φορείς».\nΑλήθεια όμως πως μπορούμε να κάνουμε λόγο για συνήθη έλεγχο παρουσία δυο εισαγγελικών λειτουργών;\nΤι λέει η ΕΠΟ για την έφοδο της οικονομικής αστυνομίας\nΆλλωστε η Οικονομική Αστυνομία δεν πηγαίνει σε προβλεπόμενους ελέγχους, αφού στο παρελθόν η Γενική Γραμματεία Αθλητισμού είναι αυτή που έκανε οικονομικούς ελέγχους στις Ομοσπονδίες. Είτε μιλάμε για την ποδοσφαιρική είτε για οποιαδήποτε άλλη ομοσπονδία της χώρας.\nΔεν μπορεί για «πλάκα» και για έναν απλό έλεγχο να μπαίνει στο «παιχνίδι» η οικονομική αστυνομία, παρουσία και εισαγγελικών λειτουργών!


Βρετανία: «Το δημοψήφισμα για την ανεξαρτησία της Σκωτίας θα γίνει» - Newsbomb\nΚΟΣΜΟΣ 18 Μαρ 2017 20:54\n«Δεν θέλουμε να καταποντιστούμε με το ναυάγιο του Brexit»: το Εθνικό Κόμμα της Σκωτίας, το συνέδριο του οποίου διεξάγεται σήμερα στο Αμπερντίν, επανέλαβε την επιθυμία του για ανεξαρτησία της Σκωτίας από το Ηνωμένο Βασίλειο και για τη διεξαγωγή ενός νέου δημοψηφίσματος.\n«Θα υπάρξει δημοψήφισμα για την ανεξαρτησία» διαμήνυσε η πρώτη υπουργός της Σκωτίας και ηγέτιδα του SNP, Νίκολα Στέρτζον. «Επαφίεται στη Σκωτία να επιλέξει το μέλλον της» ώστε «να μην συρθεί εκτός της Ευρωπαϊκής Ένωσης από μια συντηρητική κυβέρνηση που ακολουθεί την οδό ενός σκληρού, καταστροφικού Brexit. Το δημοψήφισμα θα γίνει», τόνισε από το βήμα του συνεδρίου η Στέρτζον.\nΗ Στέρτζον δήλωσε πρόθυμη να συζητήσει το χρονοδιάγραμμα του δημοψηφίσματος. Αλλά το να αντιταχθεί η βρετανική κυβέρνηση σε αυτό «θα παραβίαζε ανεπανόρθωτα κάτε έννοια ισότητας» μεταξύ των εθνών που συναποτελούν το Ηνωμένο Βασίλειο.\nΕίδηση - «βόμβα»: Χωρίζουν οι Beckham;\nΙσχυρή έκρηξη στις Βρυξέλλες - Πολλοί τραυματίες


Say something – fwords.gr\nτης Κate Hilverost\nΑπό τα δυσκολότερα πράγματα που καλούμαστε να αντιμετωπίσουμε ως άνθρωποι είναι η αλήθεια, η δική μας και του άλλου. Για να παραδεχτείς το όποιο συναίσθημα έχεις μέσα σου για τον άλλο είναι μάλλον δύσκολο. Περνάς από πολλά στάδια, μια μάχη πρώτα με τον ίδιο σου τον εαυτό και ύστερα με το πρόσωπο που σε ενδιαφέρει. Τι γίνεται όμως όταν πρέπει να αποκαλύψεις σε εκείνον τα συναισθήματά σου; Έχω ήδη τρομοκρατηθεί και μόνο στη σκέψη.\nΜιλάμε συνεχώς για άσχετα θέματα, κάνουμε κύκλους σε συζητήσεις χωρίς νόημα, χωρίς κάτι το ουσιαστικό, μόνο και μόνο για να πούμε ότι μιλάμε. Περί ανέμων και υδάτων, μόνο για τη μόλυνση του πλανήτη και την επέλαση των εξωγήινων δεν έχουμε μιλήσει. Και τι μ’ αυτό, τι κερδίζεις, δίνεις μια παράταση ημερών σε κάτι ανούσιο επειδή δεν έχεις το θάρρος να πεις αυτό που νιώθεις. Μπορεί να είναι μόνο δυο λέξεις και τίποτα παραπάνω. Είναι αρκετό για σένα, η απελευθέρωσή σου από τα δεσμά του φόβου.\nΞέρεις καλύτερα από τον καθένα τι φοβάσαι. Η απόρριψη είναι σκληρή κι αν δεν είναι απόρριψη τι είναι, τι μπορεί να είναι. Αν δεν μιλήσεις δεν θα μάθεις ποτέ, θα ζεις πάντα με την απορία «μήπως ένιωθε κι εκείνος, μήπως φταίω εγώ;». Προσπάθησε, αν υπάρχει κάτι που θες πραγματικά και βγαίνει από μέσα σου βαθιά αυτή η επιθυμία, διεκδίκησέ το, πάλεψε μέχρι τελικής πτώσεως και ό,τι γίνει.\nΜην ζεις με απωθημένα, μην γυρίσεις μετά από καιρό να πεις ότι δεν έκανες τα πάντα. Κάνε τα πάντα για σένα όχι για τους άλλους. Η απόρριψη είναι το λιγότερο. Δώσε εσύ τη λύση, μην προτάσεις τον εγωισμό σου θυσιάζοντας μια πιθανή ευτυχία και μια σίγουρη ηρεμία. Η ζωή είναι πολύ μικρή για να χάνεις ευκαιρίες.\nTags: Kate Hilverost, Say something\nby Kate Hilverost 24 Ιουλίου 2017\nΗ απογοήτευση των ματιών σου


Τα μάτια των αδέσποτων στο Μουσείο Τσιτσάνη | www.fatsimare.gr\nΥποβλήθηκε από fatsimare την Τετ, 21/03/2018 - 23:53. Δείτε και άλλα θέματα στην ενότητα:\nΕξαιρετική, διαφορετική και φιλόζωη έκθεση φωτογραφίας «Adoption», του Marios Andric Bronx\nΤα αδέσποτα σε κάθε πόλη, μεγάλη η μικρή, είναι μια οικεία εικόνα κι έχει γίνει κομμάτι της καθημερινότητάς μας. Μπορεί να μην τα συναντάμε κάθε μέρα, όμως αυτά βρίσκονται εκεί, καλά κρυμμένα πίσω από θάμνους η κουλουριασμένα στις εισόδους πολυκατοικιών φοβισμένα και πεινασμένα.\nΤα Τρίκαλα, αν και έχουν χαρακτηριστεί από πολλούς ως μια έξυπνη πόλη η αλλιώς ως μια προοδευτική πόλη, δυστυχώς δεν αποτελούν εξαίρεση.\nΕίμαστε πλέον τόσο εξοικειωμένοι με τη λέξη «αδέσποτα» που δεν μας προκαλεί το παραμικρό συναίσθημα. Στην ερώτηση «Ποιος είναι ο καλύτερος φίλος του ανθρώπου;», η απάντηση τις περισσότερες φορές είναι «Ο σκύλος».\nΗ αλήθεια είναι πως δεν υπάρχει παιδική ανάμνηση χωρίς την παρουσία ενός σκύλου και οι παιδικές αναμνήσεις είναι πολύ δυνατές. Ας είμαστε όμως ειλικρινείς. Είναι όντως ο καλύτερος φίλος του ανθρώπου;\nΒλέπει κανείς οικογένειες και μικρά παιδιά με ενθουσιασμό να υποδέχονται στην αγκαλιά τους μικρούς τετράποδους φίλους. Με όση ευκολία ενθουσιάζονται με το παιχνίδι και τις αγκαλιές του «νέου φίλου», με άλλη τόση ευκολία μπορεί να το εγκαταλείψουν στην συνέχεια.\nΤα αδέσποτα από τη στιγμή που εγκαταλείπονται βιώνουν τη μεγαλύτερη απόρριψη, αυτή της «ορφάνιας». Δυστυχώς αυτή είναι η νέα πραγματικότητα και δείχνει μια βαθιά κρίση τόσο στην κοινωνία όσο και στις ανθρώπινες αξίες.\nΑυθόρμητα η ερώτηση που προκύπτει είναι: «Τι μπορούμε να κάνουμε γι’ αυτό?» ΟΙ απαντήσεις πολλές και διαφορετικές μεταξύ τους, που έχουν έναν κοινό παρανομαστή, την μείωση της ανευθυνότητας. Αν λοιπόν το έχουμε σκεφτεί καλά και θέλουμε έναν «τετράποδο φίλο» στη συντροφιά μας, τότε ας μην αγοράσουμε αλλά ας υιοθετήσουμε.\nΗ λέξη υιοθεσία είναι το κλειδί. Μην αγοράζεις! Υιοθέτησε εκείνο το αδέσποτο που είδες χθες στο δρόμο και σε κοίταξε με παράπονο η πήγαινε στην κοντινότερη φιλοζωική οργάνωση και υιοθέτησε!\nΚείμενο: Ιωάννα Καταραχιά\nΤρίκαλα. Ο Marios Andric Bronx και ο Θάνος Φλούλης διοργανώνουν έκθεση φωτογραφίας, από 26 Μαρτίου έως και τις 7 Απριλίου στο μουσείο Τσιτσάνη.\nΘέμα της τα αδέσποτα της πόλης. Συμμετέχουν ο Σωτήρης Μπαμπούρης και ο Αχιλλέας Μανώλης. Παράλληλα θα πραγματοποιηθεί και ημέρα υιοθεσίας σε συνεργασία με τη φιλοζωική οργάνωση «Άρτεμις»


Συμμετοχή μαθητών στο 4ο Συνέδριο Ασφαλούς Πλοήγησης στο Διαδίκτυο\nΣΥΜΜΕΤΟΧΗ ΜΑΘΗΤΩΝ ΤΟΥ ΔΗΜΟΤΙΚΟΥ ΚΟΛΛΕΓΙΟΥ ΑΘΗΝΩΝΣΤΟ 4Ο ΣΥΝΕΔΡΙΟ ΑΣΦΑΛΟΥΣ ΠΛΟΗΓΗΣΗΣ ΣΤΟ ΔΙΑΔΙΚΤΥΟ Στο 4ο Συνέδριο Ασφαλούς Πλοήγησης στο Διαδίκτυο, π\nΣΥΜΜΕΤΟΧΗ ΜΑΘΗΤΩΝ ΤΟΥ ΔΗΜΟΤΙΚΟΥ ΚΟΛΛΕΓΙΟΥ ΑΘΗΝΩΝ\nΣΤΟ 4Ο ΣΥΝΕΔΡΙΟ ΑΣΦΑΛΟΥΣ ΠΛΟΗΓΗΣΗΣ ΣΤΟ ΔΙΑΔΙΚΤΥΟ\nΣτο 4ο Συνέδριο Ασφαλούς Πλοήγησης στο Διαδίκτυο, που διοργανώθηκε από το Αρχηγείο της Ελληνικής Αστυνομίας και τη Διεύθυνση Δίωξης Ηλεκτρονικού Εγκλήματος, στο Μέγαρο Μουσικής Αθηνών, την Παρασκευή 13 Φεβρουαρίου, συμμετείχε το Μαθητικό Συμβούλιο καθώς και ομάδα μαθητών του Δημοτικού Κολλεγίου Αθηνών με τη συνοδεία του Διευθυντή του Σχολείου κ. Λουκά Ζάχου.\nΗ διοργάνωση περιελάμβανε δύο (2) θεματικές ενότητες και οι μαθητές Κωνσταντίνος Βερροιόπουλος και Mάγδα Μπαδογιαννάκη συμμετείχαν με εισήγησή τους με τίτλο «Εθισμός στο Διαδίκτυο», στην 1η ενότητα. Πιο συγκεκριμένα, το περιεχόμενο των ενοτήτων ήταν:\n1η ενότητα - «Το λόγο έχουν τα παιδιά μας!» . Στο συνέδριο αυτό τον λόγο είχαν τα παιδιά, που ενημέρωσαν τους συμμαθητές τους για το Διαδίκτυο και τους κινδύνους του, προκειμένου αυτοί με τη σειρά τους να μεταφέρουν τις χρήσιμες πληροφορίες και τη γνώση που απέκτησαν στους φίλους τους, αλλά και στους γονείς τους. Τονίστηκε ότι το Διαδίκτυο είναι «ΦΩΣ», καθώς έχει μόνο 2% αρνητικά και 98% θετικά.\n2η ενότητα - «Το Διαδίκτυο στη ζωή μας » , στο πλαίσιο της οποίας αναπτύχθηκαν οι δυνατότητες που παρέχονται μέσω του διαδικτύου, αποτελώντας πηγή γνώσης, μάθησης, επικοινωνίας, διασκέδασης, ενημέρωσης. Σκοπός της ενότητας ήταν να αναδειχθεί η σημαντικότητα του Διαδικτύου στην καθημερινότητα του σύγχρονου ανθρώπου.\nΤο Συνέδριο ήταν ανοιχτής δομής και επικοινωνίας, δεδομένου ότι μεταδιδόταν μέσω διαδικτύου, με εφαρμογές live - streaming, από την ιστοσελίδα της Ελληνικής Αστυνομίας, από όπου το παρακολούθησαν χιλιάδες χρήστες του διαδικτύου από όλο τον κόσμο.\nΜια πραγματικά πολύ ωφέλιμη εμπειρία για τους μαθητές μας, συγχαρητήρια σε όλους για τη συμμετοχή τους!


Χριστοφιλοπούλου προς Κατρούγκαλο: Πως τολμάτε να εξαπατάτε συνταξιούχους; - Pelop.gr\nΧριστοφιλοπούλου προς Κατρούγκαλο: Πως τολμάτε να εξαπατάτε συνταξιούχους;\nΕυθεία επίθεση στον υπουργό Εργασίας εξαπολύει με επιστολή της η Εύη Χριστοφιλοπούλου κάνοντας λόγο για επικοινωνιακά παιχνίδια σε βάρος των συνταξιούχων.\nΗ βουλευτής της Δημοκρατικής Συμπαράταξης ΠΑΣΟΚ-ΔΗΜΑΡ κάνει λόγο για προσπάθεια εξαπάτησης των συνταξιούχων με ψευδείς υποσχέσεις περί αυξήσεων όταν υπάρξει ανοδική πορεία της οικονομίας.\nΠρος τον Υπουργό Εργασίας, κ. Γεώργιο Κατρούγκαλο\nΤο Ασφαλιστικό Σύστημα είναι κρίσιμο θέμα για τη ζωή των πολιτών. Δεν προσφέρεται για επικοινωνιακά παιχνίδια, όπως, δυστυχώς, εσείς, το αντιλαμβάνεστε με την πανομοιότυπη επιστολή που στείλατε στους συνταξιούχους, αλλά και με τις δηλώσεις σας στα ΜΜΕ.\n«Πληροφορείτε» τους συνταξιούχους ότι δήθεν «προστατεύονται». Ότι ναι μεν «μειώνονται λίγο» οι επικουρικές συντάξεις τους, αλλά θα έρθουν αυξήσεις με την…«επερχόμενη άνοδο» της οικονομίας. Πως τολμάτε να εξαπατάτε ανθρώπους, που με την σύνταξή τους ίσως να συντηρείται , σήμερα, όλη τους η οικογένεια;\nΟι συνταξιούχοι, όπως όλοι οι Έλληνες, έχουν εμπειρία από τις ψευδείς υποσχέσεις σας! Δεν σας πιστεύουν.\nΔικό μας χρέος είναι να αποκαλύψουμε το τι επιχειρείτε να αποκρύψετε με την επιστολή σας.\n1. Εσείς, η Κυβέρνηση Τσίπρα-Καμμένου, οδηγήσατε στην ανάγκη λήψης νέων μέτρων ύψους 2,3 δις ευρώ στην Κοινωνική Ασφάλιση. Τέτοια ανάγκη δεν υπήρχε στο τέλος του 2014.\nΟι δικές σας καταστροφικές επιλογές το 2015 οδήγησαν στην απώλεια 86 δις από την Ελληνική Οικονομία και στην ύφεση αντί της ανάπτυξης. Οι δικές σας καταστροφικές επιλογές είναι τα αίτια για τα νέα μέτρα που πήρατε.\n2. Ο Νόμος σας 4387/2016 εντείνει, αντί να αντιμετωπίζει τα προβλήματα βιωσιμότητας του Ασφαλιστικού Συστήματος. Ο Νόμος σας δημιουργεί κίνητρα εισφοροδιαφυγής και φοροδιαφυγής με τις εξοντωτικές παρεμβάσεις κατά των επιστημόνων, των επαγγελματιών, των αγροτών, των μισθωτών, που έχουν καταβάλλει πολλά και για πολλά χρόνια ασφάλισης.\nΕίναι τυχαίο ότι τα Ασφαλιστικά Ταμεία ζητούν «έκτακτες ενισχύσεις», από τον ΑΚΑΓΕ, τον λογαριασμό που προορίζεται για την διασφάλιση των μελλοντικών γενεών;\n3. Όλοι οι συνταξιούχοι γνωρίζουν ότι εσείς επιβάλατε για πρώτη φορά εισφορές υγείας 6%, μειώνοντας έτσι όλες τις συντάξεις οριζόντια: Κύριες και επικουρικές.\nΟι 320.000 συνταξιούχοι γνωρίζουν πολύ καλά ότι μειώνονται οι επικουρικές τους συντάξεις, σε ποσοστό που φτάνει το 40-50%.\n390.000 δικαιούχοι με χαμηλά εισοδήματα γνωρίζουν πολύ καλά ότι χάνουν το ΕΚΑΣ, ως το 2018.\n285.000 συνταξιούχοι του δημοσίου γνωρίζουν πολύ καλά ότι χάνουν τα μερίσματα που λάμβαναν.\n265.000 νέοι συνταξιούχοι γνωρίζουν πολύ καλά ότι οι συντάξεις τους, μετά την ασφαλιστική σας μεταρρύθμιση, μειώθηκαν κατά 15%-30%.\nΌσοι ζουν με την προσωρινή σύνταξη γνωρίζουν πολύ καλά ότι λαμβάνουν πλέον ποσά μειωμένα έως και 30%.\nΟι συνταξιούχοι με αναπηρίες, ακόμη και οι χρονίως πάσχοντες, γνωρίζουν πολύ καλά ότι υπέστησαν αυτές τις οδυνηρές περικοπές, χωρίς καμία πρόνοια για τις αποδεδειγμένα αυξημένες ανάγκες τους.\nΟι συντάξεις χηρείας θα μειωθούν από 25-40% .\nΟι υποσχέσεις σας για μελλοντικές αυξήσεις έχουν την ίδια αξία, όπως και η υπόσχεση Τσίπρα για επαναφορά της 13ης σύνταξης.\n4. Αποκρύπτετε σκόπιμα ότι έχετε ήδη προβεί σε ονομαστικές μειώσεις.\nΑποκρύπτετε, εν γνώσει σας, ότι η «προσωπική διαφορά» διατηρείται μόνο για όσο χρόνο δεν ενεργοποιείται ο αυτόματος «κόφτης» , που όμως εσείς θεσμοθετήσατε.\nΣε τι συνίσταται, λοιπόν, η δήθεν προστασία των κυρίων συντάξεων, που ψευδώς ισχυρίζεστε;\nΟι συνταξιούχοι ζητούσαν το αυτονόητο: Να τους εξηγήσετε πώς υπολογίσατε τις περικοπές των συντάξεών τους. Κι εσείς μόνο αυτό δεν κάνατε. Πέρα από τα ψέματα και την φτηνή προπαγάνδα που επιχειρείτε, δεν λέτε κουβέντα για το πώς έγινε ο υπολογισμός και πώς οι περικοπές σας έφτασαν στο τελικό τους ύψος.\nΕίναι φανερό πως η πολιτική αυταπάτη του Πρωθυπουργού είναι μεταδοτική στους Υπουργούς του.\nΠώς αλλιώς να εξηγηθεί η επιμονή σας ότι ψεύδεστε στους συνταξιούχους, παρόλο που σας διαψεύδουν όχι μόνον τα στοιχεία αλλά και αυτοδιαψεύδεστε εσείς ο ίδιος καθημερινά, με τις αντικρουόμενες δηλώσεις σας.\nΤουλάχιστον, σταματήστε να προσβάλλετε την νοημοσύνη τους. Δεν τρέφω καμία αυταπάτη ώστε να σας ζητήσω να τους σέβεστε.


ΣΕ ΔΙΕΘΝΕΙΣ ΑΓΩΝΕΣ ΘΑ ΣΥΜΜΕΤΑΣΧΕΙ Ο ΝΕΟΣΜΥΡΝΙΩΤΗΣ Κ. ΝΑΚΟΠΟΥΛΟΣ - Νέα Σμύρνη Ζωντανά | Ό,τι συμβαίνει στη Νέα Σμύρνη...Ανεβαίνει!\nΣΕ ΔΙΕΘΝΕΙΣ ΑΓΩΝΕΣ ΘΑ ΣΥΜΜΕΤΑΣΧΕΙ Ο ΝΕΟΣΜΥΡΝΙΩΤΗΣ Κ. ΝΑΚΟΠΟΥΛΟΣ\nΣτο μίτινγκ στο Τορίνο έκλεισε συμμετοχή ο Κώστας Νακόπουλος, το οποίο διεξάγεται στις 8 Ιουνίου. Ο Έλληνας πρωταθλητής συνεχίζει την προετοιμασία του, αλλά φυσικά πλησιάζει η περίοδος των αγώνων και ήδη με τον προπονητή του Χρήστο Παπαχρήστο διαμορφώνουν το πρόγραμμά τους. Έτσι, εκτός απροόπτου ο δρομέας της ΓΕΑ Τρικάλων θα ξεκινήσει τους αγώνες του από τα «Παπαφλέσσεια» την 1η Ιουνίου στην Καλαμάτα, όπου θα τρέξει 800 μέτρα και ο επόμενος αγώνας του θα είναι στην Ιταλία και στο διεθνές μίτινγκ που γίνεται στη μνήμη του πρώην προέδρου της IAAF, Πρίμο Νεμπιόλο.\nΟ Νακόπουλος έχει ατομικό ρεκόρ από πέρσι 1.47.92 που πέτυχε στις 26 Μάη στο Όρντεγκεμ του Βελγίου, σε έναν αγώνα που υπάρχει μια περίπτωση να κάνει και φέτος, αλλά θα αποφασιστεί την τελευταία στιγμή. Να θυμίσουμε ότι το χαμηλό όριο για το Παγκόσμιο Πρωτάθλημα στη Μόσχα είναι 1.46.20. Στην κούρσα στην Καλαμάτα ενδέχεται να μπει στα 800μ. και ο Ανδρέας Δημητράκης. Στις σκυταλοδρομίες που είχαν γίνει στη Θεσσαλονίκη οι δύο αθλητές είχαν καλή παρουσία με τον Δημητράκη να πετυχαίνει 1.48.8 και τον Νακόπουλο 1.51.2, ενώ η ομάδα επιλέκτων μαζί με τους Γιάννη Σταματελόπουλο και Θανάση Νάκο τερμάτισαν σε 7.31.70 και έσπασαν το πανελλήνιο ρεκόρ.\nΠροηγούμενο άρθροΕΥΧΕΣ ΤΟΥ ΔΗΜΑΡΧΟΥ ΓΙΑ ΤΙΣ ΠΑΝΕΛΛΑΔΙΚΕΣ ΕΞΕΤΑΣΕΙΣ\nΕπόμενο άρθροΓΑΛΑΞΙΑΣ: Παρουσίαση βιβλίων Φωτεινής Τσαλίκογλου


Η ταινία τρόμου που επιστρέφει 10 χρόνια μετά! (video)\nΔέκα χρόνια μετά την τρίτη ταινία, “Η Κατάρα” που “στοίχειωσε” τις ζωές πολλών, επιστρέφει!\nΤο νέο reboot φέρει τη σκηνοθετική υπογραφή του Νίκολας Πέσε που συνυπογράφει και το σενάριο με τον Νίκολας Μπούχλερ.\nΗ ιστορία είναι η γνωστή. Το φάντασμα με τα μακριά μαλλιά στοίχειωσε ένα σπίτι και κυνηγάει μια μητέρα με τον γιο της!\nΣτο καστ συναντάμε τους Αντρέα Ρίζμπορο, Μπέτι Γκίλπιν, Τζάκι Γουίβερ, Νταμιάν Μπισίρ και Λιν Σέι.\nΘυμίζουμε ότι η «Κατάρα» («Ju On»), το αρχικό υποβλητικό θρίλερ του 2002 του Ιάπωνα σκηνοθέτη Τακάσι Σιμίζου μέχρι τώρα έχει γνωρίσει τρία αμερικάνικα remake το 2004, το 2006 και το 2009.\nΤο τέταρτο σίκουελ θα κυκλοφορήσει στις σκοτεινές αίθουσες στις 3 Ιανουαρίου 2020.\nTAGS thriller, Η Κατάρα, ταινία τρόμου\nMovie…On: Ποιο θρίλερ πρέπει οπωσδήποτε να δεις στη Χαλκίδα αυτή τη βδομάδα;\nΜπήκε ο Σεπτέμβρης, ξεκίνησαν τα πρωτοβρόχια και ο καιρός όλο και περισσότερο σε εμπνέει για…κλειστούς χώρους!\nΤαινιούλα, καλή παρέα, κάτι να…τσιμπολογήσεις και κάνα αναψυκτικό και τα βράδια σας, παίρνουν άλλη αίγλη!\nΕπειδή κλειστοί χώροι δεν είναι μόνο τα σπίτια μας κι επειδή Φθινόπωρο δε σημαίνει και…σπιτόγατος, στο OFF Magazine αποφασίσαμε αυτή την βδομάδα να σας πάμε cinema!\nΑπό την Πέμπτη 12 Σεπτεμβρίου, ξεκίνησε να προβάλλεται στις αίθουσες του MAGIA MovieTone η ταινία θρίλερ: IT: CHAPTER 2.\nΜια ταινία θρίλερ που βασίστηκε στο ομώνυμο βιβλίο του κορυφαίου συγγραφέα, Στίβεν Κίνγκ και προβλήθηκε για πρώτη φορά στις κινηματογραφικές αίθουσες το 1990! Το 2017, ξανά κυκλοφόρησε και γινόταν συζήτηση γι’ αυτό πολλούς μήνες πριν! Αυτό βέβαια, είχε ως αποτέλεσμα να…σπάσει τα ταμεία!\nΦέτος λοιπόν, αποφάσισαν να το ξαναφέρουν στις μεγάλες οθόνες, αποτελώντας μια συνέχεια των προηγούμενων!\nΑυτή τη φορά, μεταφέρει τους πρωταγωνιστές της ταινίας μας 27 χρόνια αργότερα, οπού δείχνει ότι το Losers Club μεγάλωσε και απομακρύνθηκε. Ένα τραγικό τηλεφώνημα όμως, θα τους αναγκάσει να ξανά έρθουν κοντά, για να αντιμετωπίσουν το κακό!\nΗ σκηνοθεσία, ανήκει στον Andy Muschietti ενώ θα παίξουν οι: James McAvoy, Bill Skarsgård, Jessica Chastain, Bill Hader, Javier Botet, Sophia Lillis, Jack Dylan Graze!\nΣτη Χαλκίδα, μπορούμε να απολαύσουμε αυτή την ταινία στο ΜΑΓΙΑ ΜovieTone όπου κάθε μέρα θα προβάλλεται στις 21:30 με τιμή εισιτηρίων στα 7 ευρώ το κανονικό και στα 6 ευρώ το φοιτητικό, των ανέργων και των πολυτέκνων.\nΜην χάσεις την προσφορά που έχει κάθε Τετάρτη, με 5 ευρώ το εισιτήριο…για όλους!\nTAGS chalkida, it, it chapter 2, movie, thriller, ταινία


Αγίου Ιωάννου του Δαμασκηνού: Η ωφέλεια από τα μνημόσυνα\nΜε αυτό το έργο του, ο μεγάλος Άγιος και Θεολόγος του 8ου αιώνος, συνοψίζει την διδασκαλία της Εκκλησίας μας για τα μνημόσυνα και χρησιμοποιώντας πλήθος πατερικών μαρτυριών, απαντά σε πολλά ερωτήματα τα οποία σχετίζονται με την ιστορική προέλευση, τη σημασία και τη σκοπιμότητά τους.\nΣύμφωνα με ομόφωνη Αγιοπατερική μαρτυρία την οποία επιβεβαιώνει η αδιάκοπη Εκκλησιαστική Παράδοση αιώνων, οι ειδικές ευχές για τους νεκρούς θεσπίστηκαν από τους Αγίους Αποστόλους. H θέσπιση αυτή έχει δύο βασικά δογματικά θεμέλια: α) την έννοια της Εκκλησίας ως κοινωνίας Αγίων, που αποτελείται όχι μόνο από τους ζωντανούς αλλά και τους «κεκοιμημένους» χριστιανούς, και β) την πίστη στην μεταθανάτια ζωή, την Ανάσταση και την τελική κρίση.\nΕπιπλέoν, η διδασκαλία και η διαχρονική πράξη της Εκκλησίας, μας προτρέπουν να εκδηλώνουμε τη μέριμνά μας για την ανάπαυση μιας ψυχής, όχι μόνο με προσευχές, αλλά και με έργα αγάπης.\nΈτσι, οι Αποστολικές Διαταγές παραγγέλνουν να προσφέρονται στους φτωχούς ορισμένα από τα υπάρχοντα του νεκρού, στη μνήμη του. Και ο Άγιος Ιωάννης ο Χρυσόστομος, ερμηνεύοντας το κατά Ιωάννην Ευαγγέλιο, συμβουλεύει να κάνουμε τέτοιες αγαθοεργίες, «ώστε, αν μεν ο νεκρός είναι αμαρτωλός, ν’ απαλλαγεί από τις αμαρτίες του, και αν είναι δίκαιος, να λάβει μεγαλύτερο μισθό και ανταπόδοση». Οι προσευχές, από το άλλο μέρος, για τους νεκρούς, περιλαμβάνουν τόσο την μνημόνευση των ονομάτων τους στις Θείες Λειτουργίες, όσο και την τέλεση ειδικών ακολουθιών, των μνημοσύνων. Ήδη στις Αποστολικές Διδαχές βρίσκεται η διάκριση των μνημοσύνων σε «τρίτα», «ένατα», «τεσσαρακοστά» και ενιαύσια» (ετήσια), ανάλογα με τον χρόνο τελέσεως τους από την ημέρα του θανάτου.\nΠολλοί συμβολισμοί των επιμέρους μνημοσύνων αναφέρονται από τους πατέρες.\nΟι κυριότεροι είναι οι εξής: Τα «τρίτα» συμβολίζουν την Ανάσταση του Κυρίου μετά την τριήμερη παραμονή Του στον τάφο, και τελούνται με την ευχή ν’ αναστηθεί και ο νεκρός στην ουράνια βασιλεία. Τα «ένατα» τελούνται για τα εννέα τάγματα των άϋλων αγγέλων, με την ευχή να βρεθεί κοντά τους η άϋλη ψυχή του νεκρού. Τα «τεσσαρακοστά» τελούνται για την ανάληψη του Κυρίου, που έγινε σαράντα μέρες μετά την Ανάστασή Του. Με την ευχή να «αναληφθεί» και ο νεκρός, να συναντήσει τον Χριστό στους ουρανούς και να ζήσει για πάντα μαζί Του. Τα «ενιαύσια» (ετήσια) τέλος, τελούνται την επέτειο ημέρα του θανάτου, σε ανάμνηση των γενεθλίων του νεκρού, καθώς, για τους πιστούς χριστιανούς, ημέρα της αληθινής γεννήσεως είναι η ημέρα του σωματικού θανάτου και της μεταστάσεως στην αιώνια ζωή.\nΜνημόσυνα, αντίστοιχα με τα παραπάνω, τελούνται τον τρίτο, έκτο και ένατο μήνα από την ημέρα του θανάτου («τρίμηνα», «εξάμηνα», «εννεάμηνα»).\nΤην μεγαλύτερη ωφέλεια, πάντως, στους νεκρούς την προξενεί η τέλεση της Θείας Ευχαριστίας στη μνήμη τους, γιατί τότε, με τις μερίδες τους στο άγιο δισκάριο, «ενώνονται αόρατα με τον Θεό και επικοινωνούν μαζί Του και παρηγορούνται, και σώζονται και ευφραίνονται εν Χριστώ» (Άγιος Συμεών Θεσσαλονίκης). Εκτός από τα ειδικά για κάθε νεκρό μνημόσυνα, η Εκκλησία έχει στις καθημερινές ακολουθίες της, γενικές δεήσεις για τους «κεκοιμημένους», όπως είναι λ.χ. το νεκρώσιμο μέρος του μεσονυκτικού, και οι σχετικές αναφορές στις εκτενείς του εσπερινού, του όρθρου και της Θείας λειτουργίας. Έχει, επίσης, καθιερώσει και ειδικές ημέρες μνημοσύνων. Τα Σάββατα σχεδόν όλου του εκκλησιαστικού έτους, και ιδιαίτερα τα προηγούμενα των Κυριακών της Απόκρεω και της Πεντηκοστής (Ψυχοσάββατα), είναι αφιερωμένα στη μνήμη των νεκρών. Πρέπει - τέλος - να σημειωθεί, αν και αυτονόητο, ότι η Εκκλησία τελεί μνημόσυνα μόνο για τους χριστιανούς που κοιμήθηκαν μέσα στους κόλπους της.\nΌσα συνοπτικά αναφέρθηκαν πιο πάνω για τα μνημόσυνα και - γενικότερα - την κοινωνία των ζωντανών με τα «κεκοιμημένα» μέλη της Εκκλησίας, δηλαδή όλων των μελών του θεανθρώπινου σώματος του Χριστού, είναι αφενός ενημερωτικά για τον «αμύητο» αναγνώστη, και αφετέρου προοιμιακά της πραγματείας του Οσίου Ιωάννου του Δαμασκηνού «Περί των εν πίστει κεκοιμημένων», αποσπάσματα της οποίας ακολουθούν σε ελεύθερη νεοελληνική απόδοση.\nΜε αυτό το έργο του ο μεγάλος Άγιος και Θεολόγος του 8ου αιώνος, συνοψίζει την διδασκαλία της Εκκλησίας μας για τα μνημόσυνα και, χρησιμοποιώντας πλήθος πατερικών μαρτυριών, απαντά σε πολλά ερωτήματα, που σχετίζονται με την ιστορική προέλευση, την σημασία και την σκοπιμότητά τους.\nΟ διάβολος, ο άδειος από καθετί καλό και θεάρεστο, με πρόσχημα αλλόκοτο και παράδοξο, και ολότελα άθεσμο, έπεσε πάνω σε κάποιους και τους φύτεψε την ιδέα ότι τάχα δεν ωφελούν σε τίποτα τους νεκρούς όλες οι θεάρεστες πράξεις, που γίνονται για τις ψυχές. Γιατί λένε, χρησιμοποιώντας αγιογραφικά χωρία για να στηρίξουν την άποψή τους, «Ο καθένας θα πάρει την αμοιβή του ανάλογα με τα όσα καλά ή κακά έπραξε σ’ αυτή τη ζωή» (Β΄ Κορ.5:10) και «Στον άδη ποιος θα μετανοήσει ενώπιόν Σου;» (πρβλ.Ψαλμ.6:6) και «Εσύ, Κύριε, θα αμείψεις ή θα τιμωρήσεις τον καθένα ανάλογα με τα έργα του» (Ψαλμ.61:13) και «ό,τι έσπειρε ο καθένας, αυτό και θα θερίσει» (Πρβλ.Γαλ.6:7). Αλλά, σοφοί μου, θα λέγαμε σ’ αυτούς, ερευνήστε και μάθετε, ότι όσο μεγάλος κι αν είναι ο φόβος που μας εμπνέει ο Θεός, ο Κύριος των όλων, πολύ πιο μεγάλη είναι η αγαθότητά Του. Και οι απειλές Του είναι, βέβαια φοβερές, μα και η φιλανθρωπία Του αφάνταστα μεγάλη. Και οι καταδίκες Του είναι φρικτές, μα και η ευσπλαχνία Του πέλαγος απέραντο.\nΌταν στη Σιών, την πόλη του μεγάλου βασιλιά, ο Ιούδας ο Μακκαβαίος είδε το λαό του θανατωμένο από τους εχθρούς, έψαξε και βρήκε μέσα στους κόρφους τους μικρά είδωλα. Αμέσως, με κάθε ευλάβεια και αγάπη, πρόσφερε για τον καθένα τους εξιλαστήρια θυσία στον σπλαχνικό Κύριο. Γι’ αυτό και στη Γραφή θαυμάζεται για την πράξη του εκείνη, καθώς και για όλες τις άλλες (βλέπε Β΄ Μακκ. 12:38-45).\nΟι μαθητές του Σωτήρα μας, πάλι, οι μύστες και αυτόπτες του Λόγου, οι Θείοι Απόστολοι οι οποίοι σαγήνεψαν τον κόσμο, θέσπισαν να γίνεται μνημόνευση των πιστών νεκρών κατά την τέλεση των αχράντων και ζωοποιών μυστηρίων. Από τότε μέχρι τώρα, η αποστολική και καθολική Εκκλησία του Χριστού, σε όλα τα μέρη της Γης, κρατάει σταθερά και αναντίρρητα αυτή την παράδοση και θα την κρατάει ως τη συντέλεια του κόσμου. Αυτό, οπωσδήποτε, δεν το θέσπισαν ούτε αλόγιστα, ούτε άσκοπα, ούτε τυχαία. Γιατί τίποτε ανώφελο δεν έχει παραλάβει η αλάθητη χριστιανική θρησκεία, και τίποτε άχρηστο δεν έχει διατηρήσει σταθερά τόσους αιώνες. Όλα όσα έχει παραλάβει και διατηρήσει είναι και χρήσιμα και θεάρεστα και πολύ ωφέλιμα και πολύ σωτήρια.\nΑς δούμε, όμως, τι έχουν πει γι’ αυτό το θέμα οι παλαιότεροι Άγιοι πατέρες. Ο μεγάλος και βαθύς γνώστης των Θείων Διονύσιος ο Αρεοπαγίτης, στο έργο του για την εκκλησιαστική ιεραρχία, γράφει ακριβώς τα εξής: «Οι προσευχές των Αγίων και σ’ αυτή τη ζωή και, πολύ περισσότερο, μετά τον θάνατο, επιδρούν σ’ εκείνους που είναι άξιοι ιερών ευχών, δηλαδή στους πιστούς». Και πάλι: «Ο πανάγαθος Θεός ζητάει να συγχωρήσει όλα τα πταίσματα, που οφείλονται στην ανθρώπινη αδυναμία, και να τους τοποθετήσει στη χώρα των ζωντανών, στους κόλπους του Αβραάμ και του Ισαάκ και του Ιακώβ, απ’ όπου έχουν φυγαδευθεί ο πόνος, η λύπη και ο στεναγμός, παραβλέποντας με την αγαθότητα της θεαρχικής Του δυνάμεως τις αμαρτίες που έκανε ο νεκρός από ανθρώπινη αδυναμία, αφού, όπως λέει η Γραφή, κανένας δεν είναι καθαρός από αμαρτία». Βλέπεις εσύ που αντιλέγεις, πώς βεβαιώνει ότι είναι ωφέλιμες οι δεήσεις γι’ αυτούς που πέθαναν με την ελπίδα τους στον Θεό; Ο επώνυμος της Θεολογίας, ο Αγιος Γρηγόριος ο Θεολόγος, λέει για την μητέρα του στον επιτάφιο λόγο του αδερφού του Καισαρίου: «Ακούστηκε κήρυγμα αξιοπρόσεκτο, και ο πόνος της μητέρας γίνεται πιο ελαφρός με την καλή και θεάρεστη υπόσχεση, ότι θα τα δώσει όλα για χάρη του παιδιού, θα δώσει τον πλούτο του ως επιτάφιο δώρο γι’ αυτό». Και πιο κάτω: «Όσα, λοιπόν, εξαρτώνται από μας, είναι αυτά. Και άλλα τα κάναμε ήδη, άλλα θα τα κάνουμε στο μέλλον, προσφέροντας τις ετήσιες τιμές και τα μνημόσυνα, αν φυσικά μείνουμε στη ζωή».\nΒλέπεις πώς βεβαιώνει και χαρακτηρίζει καλές και θεάρεστες τις προσφορές που γίνονται για όσους πέθαναν, και επιτρέπει τα ετήσια μνημόσυνα; Μετά από αυτόν, ο χρυσώνυμος και πραγματικά Χρυσόστομος Ιωάννης, στη θεοφώτιστη ερμηνεία του στο κατά Ιωάννην ευαγγέλιον, λέει: «Αν οι ειδωλολάτρες καίνε μαζί με τους νεκρούς και τα πράγματα που τους ανήκουν, πόσο μάλλον εσύ, ο πιστός, πρέπει να συνοδέψεις μαζί με τον πιστό και τα πράγματά του, όχι για την στάχτη, όπως εκείνα των ειδωλολατρών, αλλά για να του εξασφαλίσεις μεγαλύτερη δόξα: Αν δηλαδή ο νεκρός είναι αμαρτωλός, για ν’ απαλλαγεί από τις αμαρτίες του, αν πάλι είναι δίκαιος, για ν’ αυξηθούν ο μισθός και η ανταμοιβή του». Και στην ερμηνεία του στην προς Φιλιππησίους επιστολή γράφει: «Ας σοφιστούμε κάποιαν ωφέλεια γι’ αυτούς που έφυγαν. Ας τους προσφέρουμε κάθε δυνατή βοήθεια. Μιλάω για τις ελεημοσύνες και τις προσφορές, αυτές που πραγματικά τους εξασφαλίζουν πολλή ανακούφιση, μεγάλη απολαβή και ωφέλεια. Γιατί αυτά που νομοθετήθηκαν ούτε παραδοθήκαν έτσι άσκοπα και τυχαία στην Εκκλησία του Θεού από τους σοφούς μαθητές Του. Και δεν θα μας άφηναν εκείνη την παράδοση να κάνει ευχή ο ιερέας, κατά την τέλεση των φρικτών μυστηρίων, για τους πιστούς που κοιμήθηκαν, αν δεν γνώριζαν ότι θα είχαν απ’ αυτό πολύ κέρδος και μεγάλη ωφέλεια.\nΟ σοφός Γρηγόριος ο Νύσσης, πάλι γράφει:\n«Τίποτα δεν παραδόθηκε ασυλλόγιστα και ανώφελα από τους μαθητές και κήρυκες του Χριστού, μα και τίποτα δεν διατηρήθηκε ασυλλόγιστα και ανώφελα σε ολόκληρη την Εκκλησία του Θεού.\nΤο να μνημονεύουμε, κατά την Θεία και ολόλαμπρη μυσταγωγία, εκείνους που κοιμήθηκαν Ορθόδοξοι, είναι οπωσδήποτε ωφέλιμο και θεάρεστο». Γιατί τα λόγια, «Εσύ, Κύριε, θ’ αμείψεις ή θα τιμωρήσεις τον καθένα ανάλογα με τα έργα του» (Ψαλμ. 61:13) και «Ο καθένας θα θερίσει αυτό που έσπειρε» (Πρβλ. Γάλ.6:7) και τα άλλα παρόμοια, έχουν λεχθεί οπωσδήποτε για την Β' παρουσία του Κυρίου, την φοβερή κρίση και την συντέλεια του κόσμου. Τότε, βέβαια, δεν θα υπάρχει δυνατότητα βοήθειας. Τότε κάθε ικεσία θα είναι ανώφελη.\nΓιατί, όταν τελειώσει το παζάρι, δεν υπάρχει πια εμπόρευμα διαπραγματεύσιμο.\nΠραγματικά, πού θα είναι τότε οι φτωχοί; Πού θα είναι οι ιερείς για την τέλεση της λατρείας; Πού οι ψαλμωδίες; Πού οι ευεργεσίες; Πού οι αγαθοεργίες; Γι’ αυτό, πριν έρθει εκείνη η ώρα, ας βοηθήσουμε ο ένας τον άλλον και ας προσφέρουμε στον φιλάνθρωπο Θεό τα έργα της αγάπης μας στους αδερφούς. Γιατί δέχεται με ευχαρίστηση τις προσφορές μας για χάρη όσων δεν πρόλαβαν και έφυγαν, θα λέγαμε, απροετοίμαστοι. Τις δέχεται και τις λογαριάζει σαν πράξεις και προσφορές εκείνων.\nΈτσι θέλει ο φιλάνθρωπος Κύριος, να Του ζητάνε τα πλάσματά Του, και να τους δίνει όσα είναι για τη σωτηρία τους. Και μάλιστα λυγίζει ολοκληρωτικά, όταν κάποιος δεν αγωνίζεται μόνο για την δική του ψυχή, αλλά ενδιαφέρεται και για την ψυχή του πλησίον του. Στην περίπτωση αυτή ο άνθρωπος γίνεται μιμητής του Θεού και τις δωρεές των άλλων τις ζητάει σαν δικές του χάρες. Έτσι εκπληρώνει την προϋπόθεση της τέλειας αγάπης, εξασφαλίζει τον μακαρισμό («μακάριοι είναι όσοι δείχνουν έλεος στους άλλους, γιατί σ’ αυτούς θα δείξει ο Θεός το έλεος Του», Ματθ.5: 7) και, μαζί με την ψυχή του πλησίον, ευεργετεί πάρα πολύ και την δική του ψυχή.\nΑς περάσουμε τώρα απ’ αυτά σε άλλα παρόμοια και ισοδύναμα. Ο Παλλάδιος, στη Λαυσαϊκή Ιστορία του, αναφέρει με ακρίβεια τα θαύματα του μεγάλου Μακαρίου. Εκεί γράφει πως ο Όσιος Μακάριος, ρωτώντας κάποτε το κρανίο ενός νεκρού, έμαθε όλα τα σχετικά μ’ αυτούς που έχουν πεθάνει. Και στο τέλος το ρώτησε: “Δεν βρίσκετε, λοιπόν, καμμιά παρηγοριά;” Αυτή την ερώτηση την έκανε, γιατί συνήθιζε να προσεύχεται για τους νεκρούς, και ήθελε να ξέρει αν πραγματικά τους ωφελούσε. Τότε ο φιλάνθρωπος Κύριος θέλησε να αποκαλύψει την αλήθεια, στον πιστό υπηρέτη Του. Τον πληροφόρησε, λοιπόν, μέσω του κρανίου: “Όταν προσφέρεις τις δεήσεις για τους νεκρούς, αισθανόμαστε μια μικρή ανακούφιση’’.\nΚάποιος άλλος, πάλι, από τους Οσίους πατέρες είχε έναν μαθητή ο οποίος ζούσε απρόσεκτα. Έτσι, μέσα στη ραθυμία, έφτασε στο τέλος της ζωής του.\nΟ πολυεύσπλαχνος και φιλάνθρωπος Κύριος φανέρωσε στον γέροντα, που τον παρακάλεσε με δάκρυα, ότι θα ρίξει τον μαθητή του στην φωτιά μέχρι τον λαιμό, όπως τον πλούσιο της παραβολής του Λαζάρου (Λουκ. 16:23-24). Όταν ο Όσιος γέροντας άρχισε να χτυπιέται και να ικετεύει κλαίγοντας τον Θεό, Εκείνος του αποκάλυψε ότι θα τον βάλει στη φωτιά μόνο μέχρι τη ζώνη. Μα όταν και πάλι ο γέροντας Τον παρακάλεσε με μεγάλη επιμονή, ο Θεός του έδειξε σε όραμα ότι λύτρωσε τελείως τον μαθητή του από την φωτιά της κολάσεως.\nΑλλά ποιός θα μπορούσε να διηγηθεί - με την σειρά - όλες τις μαρτυρίες, που βρίσκονται σκόρπιες μέσα στους βίους των Αγίων, στα μαρτυρολόγια και στις ιερές αποκαλύψεις, απ’ όπου ολοφάνερα αποδεικνύεται ότι οι προσευχές, οι λειτουργίες και οι ελεημοσύνες για τους νεκρούς ωφελούν πολύ τις ψυχές τους; Γιατί, απ’ όσα δανείστηκαν στον Θεό, τίποτα δεν πάει χαμένο. Όλα τα ανταποδίδει ο Κύριος με το παραπάνω.\nΌσο για τον λόγο του προφήτη, «Στον άδη ποιος θα μετανοήσει ενώπιον Σου;» (Πρβλ. Ψαλμ. 6:6), είπαμε - ήδη - πως οι "απειλές" του παντοκράτορα Θεού είναι, βέβαια, φοβερές, αλλά τελικά τις εξουδετερώνει η ανυπολόγιστη φιλανθρωπία Του. Άλλωστε, και μετά απ’ αυτόν τον λόγο του προφήτη, έγινε οπωσδήποτε μετάνοια στον Άδη. Εννοώ την μετάνοια εκείνων που πίστεψαν εκεί, όταν κατέβηκε ο Κύριος για να τους σώσει. Αλλά και στον Άδη δεν τους έσωσε όλους ο Ζωοδότης. Έσωσε μόνο όσους τον πίστεψαν. Αυτό δεν σημαίνει ότι καταργείται η προφητεία. Όχι, ποτέ. Απλά αποδεικνύεται ότι ο πανάγαθος Κύριος νικιέται από την αγάπη Του στον άνθρωπο.\nΤο ίδιο και με τον προφητικό λόγο του Ιωνά, «Η Νινευΐ θα καταστραφεί» (Ιων.3:4). Και όμως δεν καταστράφηκε, γιατί η αγαθότητα του Θεού νίκησε την δικαιοσύνη Του. Και στον Εζεκία είπε με το στόμα του προφήτη Ησαΐα: «Τακτοποίησε τις υποθέσεις του σπιτιού σου, γιατί θα πεθάνεις"(Δ΄ Βασ. 20:1). Και όμως δεν πέθανε.\nΣτον Αχαάβ, πάλι, έστειλε τον προφήτη Ηλία για να τον προειδοποιήσει: «θα σου στείλω συμφορές» (Γ΄ Βασ. 20:21). Και δεν του έστειλε. Γιατί; Το εξήγησε στον προφήτη. Είδες πως μετανόησε ο Αχαάβ; Γι’ αυτό δεν θα του στείλω συμφορές, όσο ζει» (Γ΄ Βασ. 20:29). Πάλι, δηλαδή, η αγαθότητά Του νίκησε την απόφασή του, όπως έγινε και σε πάρα πολλές άλλες περιπτώσεις, και όπως θα γίνεται μέχρι την συντέλεια του κόσμου, τότε που θα τελειώσει το πανηγύρι, τότε που δεν θα είναι πια καιρός για βοήθεια, αλλά κάθε άνθρωπος θα βρεθεί μόνος με το φορτίο του. Ενώ τώρα είναι ακόμα καιρός, καιρός για φροντίδα, καιρός για συναλλαγή, καιρός για κόπο και τρεχάματα και αγώνα. Και μακάριος είναι εκείνος που δεν απόκαμε, ούτε έχασε την ελπίδα του. Μα πιο μακάριος είναι εκείνος που αγωνίστηκε και για τον εαυτό του και για τον πλησίον του.\nΓιατί αυτό, το να τρέχει δηλαδή ο καθένας σε βοήθεια του πλησίον, ευχαριστεί περισσότερο τον φιλεύσπλαχνο Κύριο. Αυτό θέλει και επιθυμεί, να ευεργετούμε ο ένας τον άλλο, και στην παρούσα ζωή και μετά το θάνατο. Αν δεν έβλεπε σωστό κάτι τέτοιο, δεν θα μας έδινε το δικαίωμα να μνημονεύουμε τους νεκρούς στην Θεία Λειτουργία, καθώς και να τους κάνουμε μνημόσυνα στις τρεις ημέρες, στις εννέα, στις σαράντα και στον χρόνο, όπως χωρίς καμμιάν αντίρρηση τα τηρεί ο ευσεβέστατος λαός της. Αν, δηλαδή, αυτά ήταν μια κοροϊδία δίχως κέρδος και ωφέλεια, οπωσδήποτε σε κάποιον από τους πολλούς προγενέστερους Θεοφόρους Αγίους, Πατριάρχες, Πατέρες και Διδασκάλους, θα ερχόταν η φώτιση να σταματήσει την πλάνη. Κανένας τους, όμως, δεν δοκίμασε ποτέ να καταργήσει τα μνημόσυνα. Απεναντίας, μάλιστα, όλοι τα επικύρωσαν, και έτσι καθημερινά η πρακτική αυτή όχι μόνο απλώνεται και ριζώνει, αλλά δέχεται και αλλεπάλληλες προσθήκες.\nΑς δούμε, όμως τι λέει και ο Μέγας Αθανάσιος στον ωραιότατο λόγο του για τους κοιμηθέντες:\n«Κι αν ακόμα ο νεκρός τελείωσε την ζωή του με ευσέβεια και τοποθετήθηκε στον ουρανό, μην αρνείσαι να προσφέρεις λάδι και ν’ ανάβεις κεριά στον τάφο του, ζητώντας το έλεος του Χριστού. Γιατί αυτά είναι ευπρόσδεκτα από τον Θεό, και φέρνουν πλούσια την ανταπόδοση Του, αφού το λάδι και το κερί είναι θυσία, η Θεία Λειτουργία είναι εξιλέωση, και η αγαθοεργία στους φτωχούς φέρνει κάθε αγαθή ανταπόδοση προσαυξημένη. Ο σκοπός, λοιπόν, εκείνου που κάνει την προσφορά για τον νεκρό, είναι ίδιος με εκείνου που έχει ένα παιδί άλαλο, αδύναμο και άρρωστο, και για χάρη του προσφέρει με πίστη στον ιερό ναό, ως θυσία, κεριά, λιβάνι και λάδι. Αυτά, λοιπόν, δεν είναι σαν να τα κρατάει και να τα προσφέρει το ίδιο το παιδί; Κάτι ανάλογο δεν γίνεται και στο μυστήριο του Θείου βαπτίσματος, οπότε ο ανάδοχος ‘‘αποτάσσεται τω σατανά’’ και ‘‘συντάσσεται τω Χριστώ’’ για λογαριασμό του νηπίου που βαπτίζεται; Όμοια πρέπει να κατανοούμε και την περίπτωση εκείνου που πέθανε πιστός στον Κύριο, ότι δηλαδή ο ίδιος κρατάει και προσφέρει τα κεριά, το λάδι και όλα όσα εμείς προσφέρουμε για την λύτρωσή του. Έτσι, με την χάρη του Θεού, η επιδίωξη που συνοδεύεται από την πίστη, δεν θα ματαιωθεί. Γιατί οι θεολόγοι Απόστολοι και οι μυσταγωγοί και οι πνευματοφόροι πατέρες, αφού πρώτα ενώθηκαν με τον Θεό και έγιναν μέτοχοι της εκστατικής δυνάμεως Του, θέσπισαν θεάρεστα τις Θείες λειτουργίες, τις προσευχές και τις ψαλμωδίες, που γίνονται κάθε χρόνο στην μνήμη των νεκρών».\nΣωστά. Και μακάρι να γίνει κάτι τέτοιο. Είναι αυτό που ποθεί και θέλει και επιδιώκει ο πανάγαθος Κύριος, είναι αυτό που Του δίνει χαρά και ευφροσύνη, το να μη στερηθεί κανείς τις Θείες δωρεές Του. Μήπως τα βραβεία και τα στεφάνια τα ετοίμασε για τους αγγέλους; Μήπως ήρθε στη Γη και σαρκώθηκε από την Παρθένο και έγινε άνθρωπος και έπαθε και πέθανε για να σώσει τις ουράνιες δυνάμεις; Μήπως στους αγγέλους θα πει, «Ελάτε, οι ευλογημένοι από τον Πατέρα μου, κληρονομήστε τη βασιλεία που σας έχει ετοιμαστεί» (Ματθ. 25:34); Δεν μπορείς εσύ, ο αντιρρησίας, να ισχυριστείς ότι θα γίνει αυτό. Αφού όλα για τον άνθρωπο τα υπέφερε ο Χριστός, όλα για τον άνθρωπο και τα ετοίμασε. Ποιος άλλωστε, καλώντας τους φίλους του σε πλούσιο γεύμα, δεν θέλει να έρθουν όλοι και να χορτάσουν απ’ τα καλά του; Για ποιον σκοπό, δηλαδή, ετοίμασε το φαγοπότι, αν όχι για να περιποιηθεί τους φίλους του; Αν, λοιπόν, αυτό θέλουμε εμείς, δεν θα το θέλει πολύ περισσότερο ο μεγαλόδωρος Θεός, που από τη φύση Του είναι πανάγαθος και φιλάνθρωπος και που, μοιράζοντας και δίνοντας δώρα, χαίρεται και αγάλλεται περισσότερο απ’ όσο εκείνος που τα παίρνει; Κάθε άνθρωπος που απέκτησε μικρή ζύμη αρετών και, μολονότι ήθελε, δεν πρόφτασε να την κάνει ψωμί από ραθυμία ή αμέλεια ή αναβλητικότητα, κι έτσι μια μέρα, χωρίς να το περιμένει, τον θέρισε ο θάνατος, αυτός δεν θα λησμονηθεί από τον δίκαιο Κριτή. Ο Κύριος θα συγκινήσει τις ψυχές των οικείων του, για να τον βοηθήσουν, αναπληρώνοντας τα υστερήματα του νεκρού.\nΑπεναντίας, όποιος έζησε ζωή αμαρτωλή, όποιος δεν πορεύθηκε ποτέ σύμφωνα με την συνείδησή του, αλλά κυλιόταν άφοβα και αδιάντροπα στις δυσωδίες των ηδονών, ικανοποιώντας όλες τις ορέξεις της σάρκας και αδιαφορώντας ολότελα για την ψυχή του, όταν θα φύγει απ’ αυτήν την ζωή, από κανέναν δεν θα βοηθηθεί. Ο Θεός, επειδή δεν τον λογαριάζει για δικό Του, θα οικονομήσει να τον ξεχάσουν και η γυναίκα του και τα παιδιά του και τ’ αδέλφια του και οι φίλοι του.\n«Αν δεν πρόλαβες», λέει, «να τακτοποιήσεις όλα τα ζητήματα της ψυχής σου όσο ζούσες, τότε, έστω και στα τελευταία σου, άφησε εντολή στους δικούς σου να στείλουν μαζί σου τα υπάρχοντα σου, όταν πεθάνεις, να σε βοηθήσουν δηλαδή με αγαθοεργίες, ελεημοσύνες και προσφορές. Έτσι θα κάνεις το Λυτρωτή να σε αντιμετωπίσει με επιείκεια, γιατί αυτά τα δέχεται με ευχαρίστηση». Ο ίδιος, πάλι γράφει κάπου αλλού: «Στη διαθήκη σου βάλε συγκληρονόμο, μαζί με τα παιδιά και τους συγγενείς σου, και τον Κύριο. Ας έχει το χαρτί και το όνομα του Κριτή. Ας μην παραλείπει, ακόμα, ν’ αναφέρει και τους φτωχούς. Εγώ γίνομαι εγγυητής τους.\nΑυτό, βέβαια, δεν πρέπει να το χρησιμοποιήσει κανείς ως πρόφαση, για να μην κάνει ελεημοσύνες όσο είναι ζωντανός. Και όσο ζει να κάνει, αλλά και μετά τον θάνατο να τις συνεχίζει.\nΤο αντίθετο είναι τελείως παράλογο, βέβηλο και ασύμφωνο με το θέλημα του Θεού.\nΠολύ καλό και αρεστό και ευπρόσδεκτο από τον Θεό, είναι το να καθαρίζει - κάθε ευσεβής και φιλόχρηστος άνθρωπος - τον εαυτό του με όλες τις αγαθοεργίες, να αποφεύγει κάθε αμαρτία αλλά και να τηρεί τις φωτεινές εντολές του Θεού, για να μπορέσει, όταν φτάσει στο τέλος της ζωής του, να πει θαρρετά στον Κύριο: ‘‘Έτοιμη είναι η καρδιά μου, Θεέ μου, έτοιμη είναι η καρδιά μου’’ (Ψαλ. 107:2). Και έτσι με χαρά να υποδεχτεί τους αγγέλους, που θα κατέβουν για να τον παραλάβουν».\nΑυτό βέβαια, το κάνουν λίγοι και σε λίγες περιπτώσεις, σύμφωνα με τον λόγο του Κυρίου, «αυτοί που θα σωθούν θα είναι λίγοι» (Πρβλ. Λουκ. 13:23), λόγο που είπε ο Πάνσοφος με κάποια λύπη.\nΓνωρίζοντας, λοιπόν, ότι είναι πολύ δύσκολο να βρεθούν άνθρωποι σε αυτήν την πρώτη κατηγορία των σωζομένων, πάμε - αναγκαστικά - στην δεύτερη κατηγορία, σύμφωνα με την διδασκαλία των Αποστόλων και των Αγίων Πατέρων.\nΈτσι - με την αγαθότητα του Θεού - και οι νεκροί ωφελούνται, και η φιλανθρωπία αυξάνει, και η ελπίδα της αναστάσεως επιβεβαιώνεται, και η προσευχή στον Θεό δυναμώνει, και το εκκλησίασμα των ιερών ναών πυκνώνει, και η αγαθοεργία στους φτωχούς απλώνεται.\nΑν πάλι και οι δύο πλάστιγγες είναι ίσες, νικάει οπωσδήποτε η φιλανθρωπία του Θεού. Μα κι αν ακόμα η ζυγαριά γέρνει λίγο προς τα αριστερά - όπως λένε οι θεολόγοι - η ευσπλαχνία του Θεού θα αναπληρώσει όσο χρειάζεται. Να οι τρεις Θείες κρίσεις του Κυρίου: η πρώτη είναι δίκαιη· η δεύτερη είναι φιλάνθρωπη· η Τρίτη είναι υπεράγαθη. Μετά απ’ αυτές έρχεται η τέταρτη, όταν οι εφάμαρτες πράξεις είναι πολύ βαρύτερες. Αλλοίμονο τότε, αδερφοί! Και αυτή όμως η κρίση του Θεού είναι δίκαιη, και θεσπίζει δίκαια για τους ανθρώπους που κρίνονται.\nΜετά απ’ αυτά, λοιπόν, ας στρέψουμε όλη μας την προσοχή στην φοβερή ημέρα της Δευτέρας Παρουσίας του Κυρίου και ας αναρωτηθούμε, μήπως τότε κατηγορηθούμε, από τους συγγενείς μας ότι παραμελήσαμε τις υποχρεώσεις μας απέναντί τους. Αλλοίμονο σε όλους, όσοι είναι σαν εμένα, που θα κληρωθούν εκείνη την ημέρα στα αριστερά του Κριτή. Μακάριοι εκείνοι, που ο Κύριος θα τους βάλει στα δεξιά Του και θ’ ακούσουν την ευλογημένη φωνή. «Ελάτε, οι ευλογημένοι απ’ τον Πατέρα μου, κληρονομήστε τη βασιλεία που σας έχει ετοιμαστεί απ’ την αρχή του κόσμου» (Ματθ.25:34).\nΑυτή τη φωνή μακάρι να αξιωθούμε να την ακούμε όλοι, όσοι θα φυλάξουμε την Ορθόδοξη Πίστη, και να απολαύσουμε τα αγαθά που την ομορφιά τους «μάτι ανθρώπινο ποτέ δεν είδε και αυτί ποτέ δεν άκουσε και νους δεν μπόρεσε ποτέ να σκεφτεί» (Α΄ Κορ. 2:9). Αμήν.\nΑπό την σειρά των φυλλαδίων\n«Η ΦΩΝΗ ΤΩΝ ΠΑΤΕΡΩΝ, ΤΕΥΧΟΣ 26»


Βασικές υποχρεώσεις για τον Υπόχρεο Παραγωγό | Φωτοκύκλωση Α.Ε.\nΟι βασικότερες Υποχρεώσεις που απορρέουν από την ιδιότητα του «Υπόχρεου Παραγωγού» είναι:\nΣυμμετοχή σε Συλλογικό Σύστημα Εναλλακτικής Διαχείρισης ΦΩΤΟΚΥΚΛΩΣΗ.\nΕγγραφή στο Εθνικό Μητρώο Παραγωγών Αποβλήτων και ολοκλήρωση της διαδικασίας Χορήγησης Αριθμού Μητρώου Παραγωγού.\nΑναγραφή του Αριθμού Μητρώου Παραγωγού σε όλα τα φορολογικά σας παραστατικά.\nΧρέωση εισφοράς ανακύκλωσης στα διατεθέντα προϊόντα, είσπραξη αυτής και απόδοσή της στο σύστημα στο οποίο συμμετέχει.\nΕμφάνιση εισφοράς ανακύκλωσης στα παραστατικά πώλησης με εξαίρεση τα παραστατικά πώλησης που εκδίδονται στον τελικό καταναλωτή.\nΣε περίπτωση που πραγματοποιείτε αγορές ειδών υποκείμενων σε εισφορά ανακύκλωσης από το εσωτερικό της χώρας, δηλαδή από άλλον Έλληνα προμηθευτή, θα πρέπει αυτό να γίνεται από προμηθευτές που τηρούν τα ανωτέρω.\nΣΥΜΒΑΣΗ ΠΡΟΣΧΩΡΗΣΕΩΣ ΥΠΟΧΡΕΟΥ ΠΑΡΑΓΩΓΟΥ


ger_20396215 Δωρεάν -\nΟθόνη HD+ 6.82''\nΚύρια τετραπλή κάμερα 16MP + 8MP + 2MP + 2MP\nΜεγάλη αυτονομία μπαταρίας και υποστήριξη αντίστροφης φόρτισης\nή 10,90€ x 10 άτοκες δόσεις\nZTE Blade V2020 Smart 109 € ή 10,90€ x 10 άτοκες δόσεις\nΑκόμα πιο έξυπνο και απολαυστικό!\nΤο ZTE Blade V2020 Smart έρχεται να δώσει έξτρα ώθηση στην καθημερινότητά σου! Λεπτό και ελαφρύ, θα σου χαρίσει απαράμιλλη άνεση και θα μπορείς με ευκολία να διαχειρίζεσαι τις λειτουργίες του με το ένα σου χέρι, ενώ ο αισθητήρας ανίχνευσης δακτυλικού αποτυπώματος τοποθετείται στο πλάι της συσκευής για άμεση πρόσβαση. Βέβαια, αυτό που κλέβει τις εντυπώσεις είναι η μεγάλη οθόνη του HD+ 6.82 ιντσών (ανάλυση 1640x720) με αναλογία προβολής 20.5:9 για ν’ απολαμβάνεις το αγαπημένο σου περιεχόμενο όπως ποτέ άλλοτε. Από βίντεο, φωτογραφίες και gaming έως την ανάγνωση κειμένων, τα πάντα περνούν στο επόμενο επίπεδο για μία εμπειρία θέασης πέρα από τα καθιερωμένα!\nΤο σύστημα τετραπλής κάμερας του ZTE Blade V2020 Smart θα σε εκπλήξει! Καταρχάς, η κύρια κάμερα 16MP θα σου χαρίσει καθαρές και φωτεινές φωτογραφίες ακόμα σε συνθήκες χαμηλού φωτισμού, για να μην περιορίζεις τη δημιουργικότητά σου. Επίσης, η κάμερα 8MP με ευρυγώνιο φακό 120 μοιρών είναι ιδανική για πανοραμικές λήψεις τοπίων αλλά και ομαδικές φωτογραφίες στις οποίες δε μένει κανείς εκτός κάδρου! Επίσης, η κάμερα 2MP Depth δίνει το απαραίτητο βάθος για εφέ bokeh που κάνουν τη διαφορά ώστε να είσαι πάντα ο πρωταγωνιστής, ενώ η 2MP Macro θα σου χαρίσει λήψεις από ιδιαίτερα κοντινή απόσταση με κάθε λεπτομέρεια. Όσο για την εμπρόσθια κάμερα 8MP με AI Beauty, υποστήριξη HDR και αναγνώριση προσώπου, θα σου προσφέρει εξαιρετικές selfies ώστε να λάμπεις παντού και πάντα!\nΔύναμη και αποδοτικότητα\nΤο ZTE Blade V2020 Smart ενσωματώνει οκταπύρηνο επεξεργαστή με χρονισμό έως 1.6GHz, μνήμη RAM 4GB και με τη συμβολή του κορυφαίου λειτουργικού Android 10, θα σου χαρίσει γρήγορη και ομαλή εμπειρία χρήσης χωρίς καθυστερήσεις και κολλήματα σε κάθε σου επιθυμία. Ακόμη, στην εσωτερική μνήμη 128GB θα είσαι σε θέση ν’ αποθηκεύεις τα αρχεία και τις εφαρμογές σου δίχως άγχος, την οποία μπορείς να επεκτείνεις εξωτερικά με μία κάρτα Micro SD έως 512GB για ακόμα περισσότερη ευελιξία. Επίσης, η αυτονομία της μπαταρίας 5000mAh σε συνδυασμό με την τεχνολογία χαμηλής κατανάλωσης ενέργειας εξασφαλίζουν ότι το Smartphone σου θα είναι γεμάτο ενέργεια όλη τη μέρα και, παράλληλα, χάρη στην υποστήριξη αντίστροφης φόρτισης θα μπορείς να φορτίζεις άλλες συσκευές για απόλυτη ευχρηστία!\n173.4 x 78.0 x 9.2mm\nSC9863A, (1.6GHzx4) + (1.2GHzx4)\nFDD:B1,B3,B5,B7,B8,B20,B28 TDD:B38,B40,B41 UMTS: 850,9002100 GSM: 850,900,1800,1900\nCAR HOLDER BASEUS 5.5'' BLACK


Κάθε πέρυσι και καλύτερα …στον αγροτικό τομέαFoulsCode FoulsCode.com\nΜείωση των αγροτών, εργατών γης, αλλά και του αγροτικού εισοδήματος, μεταξύ 2017 και 2030, προβλέπει η ΕΕ. Η έκθεση προοπτικών για τις γεωργικές αγορές της ΕΕ, που δημοσιεύτηκε στις 18/12/2018, δείχνει συρρίκνωση του αγροτικού εργατικού δυναμικού κατά 3,2% κατά μέσο όρο κάθε χρόνο.\nΠαράλληλα, η αύξηση του κόστους για αγορά εισροών, όπως τα λιπάσματα, η ενέργεια και οι ζωοτροφές, προβλέπεται να είναι 2,5% κάθε χρόνο και να φτάσει το 30% έως το 2030, και έτσι πρόκειται να συμπιέσει περαιτέρω το αγροτικό εισόδημα. agrotypos.gr, 20/12/2018\nΔιαβάζουμε στο Agronews (Γ. Πανάγος, 4-1-2019) «Γενναίο κοινοτικό πρόγραμμα, µε αυξημένες πριμοδοτήσεις για την ομαλή έξοδο από το επάγγελμα των παραδοσιακών αιγοπροβατοτρόφων, επεξεργάζονται, σύμφωνα µε αποκλειστικές πληροφορίες της Agrenda, οι Βρυξέλλες. Το θέμα εξετάζεται ενδελεχώς σε τεχνοκρατικό επίπεδο, δεν έχει φθάσει ακόμα στο Συμβούλιο Υπουργών Γεωργίας και θα περιληφθεί, όπως όλα δείχνουν, στο πακέτο µέτρων της νέας ΚΓΠ-CAP 2021-2027.\nΤo ρεπορτάζ της Agrenda κλήθηκε να σχολιάσει ο αρμόδιος Γεν. Γραμ. Αγροτικής Πολιτικής & Κοινοτικών Πόρων, Χαράλαμπος Κασίμης, ο οποίος δήλωσε προσεκτικά ότι «τέτοιο θέμα δεν έχει προς το παρόν απασχολήσει κανένα από τα προηγούμενα Συμβούλια Υπουργών Γεωργίας», τονίζοντας μάλιστα ότι ο ίδιος δεν έχει λείψει σε κανένα από αυτά. Αντίθετα, οι συζητήσεις στα τεχνικά κλιμάκια, φαίνεται πως έχουν διαρρεύσει στα lobby της γαλακτοβιομηχανίας, απ’ όπου και «διακινείται» συστηματικά το τελευταίο διάστημα η πληροφορία. Το ποιος άνοιξε αυτή τη συζήτηση και ποιος έχει συμφέροντα από µια τέτοια εξέλιξη, ίσως πρέπει τελικά να προβληματίσει τους ιθύνοντες». Τελικά ποιοι είναι οι ιθύνοντες? …\nΑκόμα και σήμερα, τα λεγόμενα «ιστορικά δικαιώματα» (δικαιώματα στην καταστροφή της αγροτικής παραγωγής …) αποτελούν την χειρότερη μορφή δουλείας του μέλλοντος του αγροτικού κόσμου, και πηγή πολλών δυσμενών στρεβλώσεων στον αγροτικό τομέα. «...οι μεγαλύτερες γενιές συνεχίζουν και ζούνε πεισματικά εις βάρος των νεώτερων γενεών, ναρκοθετώντας διαρκώς το άμεσο μέλλον, οξύνοντας το δημογραφικό και εξαναγκάζοντας είτε στη μετανάστευση, είτε στην παραμονή σε μία χώρα χωρίς μέλλον».Στέφανος Μάνος, Athens Voice (PantelisSavvidis II, facebook, 6/1/2019)\nΕτικέτες ΑΓΡΟΤΕΣ, ΕΛΛΑΔΑ, ΕΠΙΚΑΙΡΟΤΗΤΑ


Δυσλεξία: Πως να τη αναγνωρίσετε και τι να κάνετε με το σχολείο - Χριστίνα Λάσκαρη\nΤι θα πρέπει να ξέρετε οι γονείς.\nΑφού τελειώσουμε με το νοικοκύρεμα της σχολικής τσάντας ξεκινάμε τη μελέτη των μαθημάτων του. Πρώτα μελετάμε τα μαθήματα που καταφέρνει πιο καλά και αφήνουμε στο τέλος αυτά που το δυσκολεύουν.\nΗ ευπρεπής παρουσίαση των τετραδίων προδιαθέτει θετικά τον εκπαιδευτικό έτσι χρησιμοποιούμε τετράδια με λίγα φύλλα 20φυλλα η 30φυλλα για να μπορούμε να τ’ ανανεώνουμε συχνά. Κι’ αυτό γιατί το δυσλεκτικό παιδί μας «τρώει» τα τετράδιά του δηλ. τα μουτζουρώνει, τα σκίζει, γυρίζει τις άκρες και γενικά τα τετράδια του μοιάζουν ποντικοφαγωμένα.\nΗ καθημερινή και συστηματική οργάνωση του δυσλεκτικού μαθητή, του προσφέρει την ηρεμία και γαλήνη που χρειάζεται απόλυτα στα καθημερινά του καθήκοντα. Οι πιο πάνω πρακτικές δεν είναι passpartout. To κάθε παιδί, μαζί με τους συνοδοιπόρους αρωγούς του, μπορεί να βρει νέες μεθόδους διαβάσματος που θα το βοηθήσουν να βελτιωθεί και να προχωρήσει στην σχολική του ζωή.


Νικολέττα Κωνσταντινίδου\t05 Σεπτεμβρίου 2013\nΣύμφωνα με τον Παγκόσμιο Οργανισμό Υγείας, η φυσιολογική απώλεια βάρους είναι ½-1 κιλό την εβδομάδα, δηλαδή 2-4 κιλά το μήνα. Ωστόσο, άτομα που είναι παχύσαρκα ή υπέρβαρα είναι αναμενόμενο να χάνουν περισσότερο. Έχοντας αυτό στο μυαλό σας, προσπαθήστε να βάζετε πιο εφικτούς και ρεαλιστικούς στόχους.\nΗ επιδίωξη για μεγαλύτερη απώλεια βάρους με αυστηρές δίαιτες στρεσάρουν τον οργανισμό και μειώνουν τον βασικό μεταβολισμό. Συνεπώς, ένα παχύσαρκο άτομο (Δείκτη Μάζα Σώματος >30) θα πρέπει να βάλει ως αρχικό του στόχο να πέσει από την κατηγορία του παχύσαρκου (ΔΜΣ <30) και έπειτα να θέσει τον επόμενο στόχο του, που θα είναι να μπει μέσα στα φυσιολογικά όρια βάρους (ΔΜΣ <24,9). Βάζοντας λοιπόν μικρούς και εφικτούς στόχους, ακολουθώντας ένα ισορροπημένο πρόγραμμα διατροφής και αυξάνοντας παράλληλα τη φυσική σας δραστηριότητα θα φτάσετε στα επιθυμητά αποτελέσματα.\nΣκοπός σας δεν είναι απλά να δείτε τον αριθμό στη ζυγαριά σας να μειώνετε αστραπιαία, αλλά η λιπώδης και η μυϊκή σας μάζα, τα σωματικά υγρά και οι πόντοι της περιφέρειας να κυμαίνονται εντός των φυσιολογικών ορίων. Επίσης, σημαντικό είναι να υιοθετήσετε υγιεινές και ισορροπημένες διατροφικές συνήθειες, για να μπορέσετε να διατηρήσετε μακροπρόθεσμα τα κιλά που χάσατε.


ITHOMI NEWS: Θρίλερ στις Βρυξέλλες: Καταιγιστικές είναι οι εξελίξεις και μαραθώνιες διαπραγματεύσεις για το ελληνικό χρέος!!!\nΘρίλερ στις Βρυξέλλες: Καταιγιστικές είναι οι εξελίξεις και μαραθώνιες διαπραγματεύσεις για το ελληνικό χρέος!!!\nΚαταιγιστικές είναι οι εξελίξεις στις Βρυξέλλες για το ζήτημα του ελληνικού χρέους\nΑνένδοτος ο Σόιμπλε πυρπολεί τις συνομιλίες\n«Αδειάζει» τον Γερμανό υπουργό ο Μοσκοβισί και επιθυμεί λύση για την Ελλάδα...\nΛίγο πριν τις 20:00 το βράδυ της Δευτέρας οι συζητήσεις μεταξύ των υπουργών Οικονομικών διεκόπησαν, με σκοπό να γίνουν συντονισμένες επαφές και τεχνικές συζητήσεις, σε μία προσπάθεια οι υπουργοί Οικονομικών της Ευρωζώνης να καταλήξουν σε κείμενο.\nΣύμφωνα με το Star, ο πρόεδρος του Eurogroup, Γερούν Ντάισελμπλουμ, ενημέρωσε τους συναδέλφους του πως αν υπάρχει έδαφος για συμφωνία να προχωρήσει η συζήτηση, διαφορετικά η προσπάθεια να εγκαταλειφθεί και να δώσουν νέο ραντεβού.\nΚυβερνητικές πηγές επισημαίνουν πως όσο μένουν μέσα και συνεχίζουν τη συζήτηση, τόσο αυξάνουν οι πιθανότητες να υπάρξει συμφωνία.\nΠηγή της ελληνικής κυβέρνησης με αρμοδιότητα να ενημερώσει τον Τύπο στις Βρυξέλλες, δήλωσε στο Real ότι κατά τη συνεδρίαση του Euro Working Group έκλεισε το θέμα των προαπαιτούμενων χωρίς καμία αντίρρηση από καμία χώρα και άρχισε η συζήτηση για το χρέος.\nΟι πιθανότητες, οι υπουργοί Οικονομικών της Ευρωζώνης να καταλήξουν σήμερα σε μια απόφαση, η οποία θα πληροί τις προϋποθέσεις για τη χρηματοδοτική συμμετοχή του ΔΝΤ στην ελληνική διάσωση, είναι εξαιρετικά υψηλές.\nΣύμφωνα με τις ίδιες πληροφορίες το κομμάτι των μεσοπρόθεσμων μέτρων, που αποτελούσε μέχρι και τις τελευταίες ώρες αντικείμενο συζητήσεων τεχνοκρατών, θα επιτρέπει στο ΔΝΤ να υπολογίσει ότι το χρέος θα μειωθεί κατά άλλες 20 μονάδες και θα φέρνει τις ακαθάριστες χρηματοδοτικές ανάγκες της χώρες κάτω από το 15% για τα έτη με μεγάλες συγκεντρώσεις τα πρώτα 10 χρόνια αποπληρωμής και κάτω από το 20% για τα υπόλοιπα.\nΨυχρολουσία από Σόιμπλε\nΟ Γερμανός υπουργός Οικονομικών δηλώνει ξεκάθαρα πώς πριν από τις Γερμανικές εκλογές δεν πρόκειται να υπάρξει καμία ρύθμιση χρέους, παρά τις δηλώσεις… συμπάθειας προς την ελληνική πλευρά από τους υπόλοιπους Ευρωπαίους ηγέτες.\nΟ κ. Τσίπρας βρίσκεται ακριβώς στην ίδια θέση που βρέθηκε στο πρόσφατο παρελθόν και ο Αντώνης Σαμαράς, ο οποίος αφού υπέγραψε όλες τις απαιτήσεις των δανειστών, στο τέλος τον εξέθεσαν και δεν τήρησαν καμία από τις δεσμεύσεις τους.\nΠροσερχόμενος στη συνεδρίαση του Eurogroup, ο κ. Σόιμπλε τίναξε στον αέρα τις προσδοκίες της ελληνικής κυβέρνησης.\n«Έχουμε θέσει σε ισχύ τα βραχυπρόθεσμα μέτρα ήδη. Τα επόμενα θα αποφασιστούν μετά το τέλος του πρόγραμματος» είπε ο κ. Σόιμπλε, προσθέτοντας ότι χρειάζεται και ειδική έκκριση από τη Γερμανική Βουλή για το ελληνικό χρέος.\nΑπαντώντας στις δηλώσεις του Γερμανού ΥΠΕΞ, Ζίγκμαρ Γκάμπριελ, ο οποίος έχει πολύ πιο ήπια στάση για το θέμα του χρέους σημείωσε: «Πιθανόν καμιά φορά μέλη της κυβερνήσεώς μας, ίσως και ο ΥΠΕΞ ξεχνούν ότι δεν μπορούμε να κάνουν διαβουλεύσεις χωρίς εντολή του κοινοβουλίου. Πέρσι το καλοκαίρι αποφασίσαμε πώς θα κινηθούμε».\nΥπενθυμίζεται ότι ο σοσιαλδημοκράτης υπουργός Εξωτερικών της Γερμανίας Ζίγκμαρ Γκάμπριελ, μιλώντας στην εφημερίδα Sueddeutsche Zeitung, απαίτησε τη συγκεκριμένη δέσμευση της ευρωζώνης ότι θα υπάρξει ελάφρυνση του χρέους για την Ελλάδα, ασκώντας έμμεση κριτική στην σκληρή θέση του υπουργού Οικονομικών Βόλφγκανγκ Σόιμπλε.\nΜοσκοβισί: Η Ελλάδα ανέλαβε τις ευθύνες της\n«Η Ελλάδα ψήφισε μέτρα την προηγούμενη εβδομάδα και τώρα ήρθε η ώρα να προχωρήσουμε και εμείς στις δικές μας δεσμεύσεις» είπε ο Επίτροπος Οικονομικών Πιέρ Μοσκοβισί, προσερχόμενος στη συνεδρίαση του Eurogroup\n«Πρέπει ο ελληνικός λαός να δει ότι οι προσπάθειές του αναγνωρίζονται» είπε ο κ. Μοσκοβισί.\n«Αισθάνομαι σε όλους τους εμπλεκόμενους, χωρίς εξαίρεση, τη βούληση να επιτευχθεί μια συμφωνία», δήλωσε ο κ. Μοσκοβισί. «Βρισκόμαστε πράγματι κοντά στο διάδρομο προσγείωσης. Αυτή τη φορά, θα κάνουν τα πάντα για να τα καταφέρουν», επιβεβαίωσε εξάλλου στο Γαλλικό Πρακτορείο ευρωπαϊκή πηγή, η οποία πρόσθεσε πως αναμένει ότι οι συνομιλίες θα τραβήξουν έως το βράδυ, ενδεχομένως ακόμα και μέχρι αύριο Τρίτη.\n«Η Βουλή των Ελλήνων ψήφισε ένα δύσκολο πακέτο μέτρων με το οποίο ζητά από τον ελληνικό λαό νέες θαρραλέες, αλλά και αναγκαίες προσπάθειες», ανέφερε ο Π. Μοσκοβισί, επισημαίνοντας ότι η Ελλάδα τηρεί τις δεσμεύσεις της και κάνει σημαντικές προσπάθειες και γι' αυτό είναι σημαντικό και οι εταίροι της να τηρήσουν τις δικές τους δεσμεύσεις.\nΟ Γάλλος Επίτροπος ανέφερε ότι σήμερα ο στόχος είναι να κλείσει η δεύτερη αξιολόγηση και να βρεθεί μια συμφωνία για τη βιωσιμότητα του ελληνικού χρέους, με τη συμμετοχή του ΔΝΤ. «Ελπίζω και πιστεύω ότι μπορούμε να φτάσουμε γρήγορα σε μια συμφωνία», ανέφερε ο Π. Μοσκοβισί, σημειώνοντας ότι αυτό θέλουν όλες οι πλευρές. Πρόσθεσε, επίσης, ότι σήμερα πρέπει να δουλέψουμε για να υπάρξει σύγκλιση απόψεων μεταξύ της Γερμανίας και του ΔΝΤ.\nΑναρτήθηκε από Giannis Linardos στις 11:05 μ.μ.


κυρ-βιολογία: Πόσα βακτήρια ανταλλάσσονται με ένα φιλί;\nΣχολιάζοντας αποτελέσματα ενός ερωτηματολογίου που έδωσαν οι ερευνητές στους εθελοντές ανέφεραν ένα ενδιαφέρον αλλά ξεχωριστό εύρημα: Tο 74% των ανδρών ανέφεραν ότι φιλούν καθημερινά με μεγαλύτερη συχνότητες τη σύντροφό τους, απ’ ότι ανέφερε η σύντροφός τους. Οι άνδρες ανέφεραν 10 φιλιά την ημέρα ενώ οι γυναίκες ανέφεραν 5 φιλιά την ημέρα. Συνεπώς ο πραγματικός αριθμός είναι άγνωστος. Αν υποθέσουμε ότι οι άνδρες υπερεκτιμούν και οι γυναίκες υποεκτιμούν τη συχνότητα των φιλιών, ο μέσος όρος ήταν 7,5 φιλιά την ημέρα στους συγκεκριμένους εθελοντές.\nΑναρτήθηκε από κυρ-βιολογία στις 4:59 μ.μ.


ΑΓΩΝΑΣ ΑΓΩΝΙΖΟΜΕΝΩΝ ΟΡΘΟΔΟΞΩΝ ΧΡΙΣΤΙΑΝΩΝ: ΟΙ ΒΑΣΑΝΙΣΜΕΝΕΣ Ι. ΜΗΤΡΟΠΟΛΕΙΣ ΟΙ ΚΑΝΟΝΙΚΟΙ ΜΗΤΡΟΠΟΛΙΤΕΣ ΚΑΙ ΟΙ ΜΟΙΧΕΠΙΒΑΤΕΣ (ΖΩΝΤΕΣ ΚΕΚΟΙΜΗΜΕΝΟΙ)\nΟΙ ΒΑΣΑΝΙΣΜΕΝΕΣ Ι. ΜΗΤΡΟΠΟΛΕΙΣ\nΟΙ ΚΑΝΟΝΙΚΟΙ ΜΗΤΡΟΠΟΛΙΤΕΣ ΚΑΙ ΟΙ ΜΟΙΧΕΠΙΒΑΤΕΣ (ΖΩΝΤΕΣ ΚΕΚΟΙΜΗΜΕΝΟΙ)\n(Σύνταξις καί ἐνημέρωσις 5-7-18)\nΟἱ Δώδεκα Κανονικοί Μητροπολίτες\n(Οἱ ἐν ζωῆ)\n1. Διδυμοτείχου Κωνσταντῖνος\n1. Ἀγαθάγγ. Ταμπουρανζάκης\n2. Νικηφόρος Ἀρχαγγελίδης\n2. Κιλικισίου Χαρίτων\n3. Ἀμβρόσιος Στάμενας\n3. Ἀλεξανδρουπόλεως Κωνστάντιος\n1. Ἄνθιμος Ρούσας\n4. Δημητριάδος Ἠλίας\n4. Χριστόδ. Παρασκευαΐδης\n5. Ζακύνθου Ἀπόστολος\n5. Παντελεήμων Μπεζενίτης\n6. Θεσσαλιώτιδος Κωνσταντῖνος\n6. Κλεόπας Θωμόπουλος\n7. Κύριλλ. Χριστάκης (διά Με ταθετοῦ)\n2. Θεόκλ. Κουμαριανός\n7. Θεσσαλονίκης Λεωνίδας\n· Ν. Κρήνης (Νέα Μητρ. 1974)\n· Νεαπόλεως (Νέα Μητρ. 1974)\n8. Παντελ. Χρυσοφάκης\n9. Προκ. Γεωργαντόπουλος\n10. Διονύσιος Λαδόπουλος\nἌνθιμος Ρούσας (διά Μεταθετοῦ)\n8. Ἀττικῆς καί Μεγαρίδος Νικόδημος\n· Μεγάρων (Νέα Μητρ. 1974)\n· Μεσσογαίας (Νέα Μητρ. 1974)\n· Κηφησίας (Νέα Μητρ. 2010)\n· Ἰλίου (Νέα Μητρ. 2010)\n11. Δωρόθ. Γιανναρόπουλος\nΠαντελ. Μπεζενίτης (διά Μεταθετοῦ)\n12. Βαρθολομ. Κατσούρης\n13. Ἀγαθόνικ. Φιλιππότης)\n3. Νικ. Χατζηνικολάου\n4. Κύριλλ. Μισιακούλης\n5. Ἀθηναγόρ. Δικαιάκος\n9. Λαρίσης Θεολόγος\n14. Σεραφείμ Ὀρφανός\n15. Ἰγνάτιος Λάππας\n6. Δημήτριος Μπεκιάρης\n1. Χαλκίδος Νικόλαος\n16. Χρυσόστομος Βέργης\n2. Παραμυθίας Παῦλος\n7. Τίτος Παπανάκος\n3. Τρίκκης καί Σταγῶν Σεραφείμ\n17. Στέφανος Ἀφεντουλίδης\n8. Ἀλέξ. Μιχαλόπουλος\nΕτικέτες ΜΗΤΡΟΠΟΛΕΙΣ, ΣΦΑΓΗ ΤΩΝ 12 ΜΗΤΡΟΠΟΛΙΤΩΝ (1974 - 2015) ΑΠΟ ΤΟΝ ΣΕΡΑΦΕΙΜ ΤΙΚΑ


Llagar La Morena S.L., Viella - Κριτικές εστιατορίων - Tripadvisor\nViella: Bed and Breakfast\nViella: Αεροπορικά εισιτήρια\nViella: Όλα τα ξενοδοχεία\nViella: Προσφορές ξενοδοχείων\nViella: Ξενοδοχεία 3αστέρων\nViella: Όλα τα εστιατόρια\nLlagar La Morena S.L.: Εστιατόρια στην περιοχή\nViella: Δημοφιλείς κουζίνες\nViella: Ισπανική εστιατόρια\nViella: Μπάρμπεκιου εστιατόρια\nViella: Ψητοπωλείο εστιατόρια\nΕστιατόρια για χορτοφάγους, Viella\nΕστιατόρια που σερβίρουν κουζίνα χωρίς γλουτένη (Viella)\nViella: Το καλύτερο γεύμα με Τάπας\nLlagar La Morena S.L., Viella\nΕστιατόρια σε Viella\nΔείτε όλα τα εστιατόρια: Viella\n335 κριτικές#1 από 4 εστιατόρια (Viella)€€ - €€€ΙσπανικήΚατάλληλο για χορτοφάγους\nAlto de Viella s/n, 33429 Viella Ισπανία+34 985 26 39 44Ιστότοπος\nΑνοιχτό τώρα: 11:30 π.μ. - 02:30 π.μ.\nΝο 1 από 3 Ισπανική - Viella\nΝο 1 από 4 Εστιατόρια - Viella\nAlto de Viella s/n, 33429 Viella Ισπανία\n+34 985 26 39 44\nΠολύ ωραία τοποθεσία, ωραία θέα από το χώρο στάθμευσης του Οβιέδο. Είχαμε μόνο ένα ποτό και τάπας. ήταν εξαιρετική και το ζαμπόν Iberico ήταν καταπληκτικό. Έχουν ένα ωραίο εσωτερικό αίθριο και είναι πραγματικά το τυπικό sideria. Σίγουρα θα ξαναπήγαινα.\nπολυσύχναστο μπαρ, καλό φαγητό\nΠήγαμε στο την Παρασκευή το βράδυ και ήταν βουητό. Καλό φαγητό, εξαιρετικό σέρβις και με καλή τιμή. τοπικό μηλίτη είναι πολύ φθηνό και σερβίρεται σε μια συσκευή που είναι δύσκολο να περιγράψω. Είχα μια υπέροχη σαλάτα και τον σύντροφό μου είχε ένα τεράστιο escallope βοείου...κρέατος που έπρεπε να τη βοηθήσω τελειώνουν. Το ψωμί είναι σχεδόν ένα γεύμα από μόνη της.Περισσότερα\nEl Molin Que Da Luz\nΛάβετε γρήγορα απαντήσεις από το προσωπικό του Llagar La Morena S.L. και από προηγούμενους επισκέπτες.\nΣυχνές ερωτήσεις για: Llagar La Morena S.L.\nΠοια είναι η βαθμολογία του Llagar La Morena S.L.;\nΤο Llagar La Morena S.L. έχει βαθμολογηθεί ανάλογα στις ακόλουθες κατηγορίες από τους ταξιδιώτες του Tripadvisor:


Οι κόντρες στην Βάρκιζα μέσα από τα μάτια ενός παρατηρητή | VIMA Online\nΓΙΟΡΤΑΖΟΥΝ: Έρασμος... Έρασμος, Λεόντιος, Λεοντία, Λεοντίνα, Λεοντίτσα 18 ΙΟΥΝΙΟΥ 2018, 23:47\nΟι κόντρες στην Βάρκιζα μέσα από τα μάτια ενός παρατηρητή\nΓράφει ο Παρατηρητής 2 3 ΦΕΒΡΟΥΑΡΙΟΥ 2017, 10:09\nΕντολές όμως του αρχηγείου της ΕΛ.ΑΣ. ήταν να μην υπάρξει καμία επιείκια στους παραβάτες οδηγούς. Το κακό με τις αυτοσχέδιες κόντρες έχει παραγίνει, και οι εντολές που έχουν δοθεί σαφείς.\nΤο ραντεβού κλείστηκε μέσω σελίδας στο Facebook. 4.500 "like" στην σελίδα προμήνυαν ότι δεν θα ήταν ήσυχη νύχτα.\nΗ Τροχαία Ελληνικού είχε λάβει τα μέτρα της καθώς ο διοικήτης της έχει μεγάλη εμπειρία στην αντιμετώπιση αυτοσχέδιων αγώνων. Στο παρελθόν έχει ουκ ολίγες φορές ματαιώσει τέτοιου είδους "συγκεντρώσεις" και οι άντρες του έχουν μοιράσει εκατοντάδες κλήσεις σε οδηγούς που παραβιάζουν τον ΚΟΚ και θέτουν όχι μόνο την δική τους ζωή σε κίνδυνο αλλά και άλλων οδηγών και πεζών.\nΌλοι οι άντρες της Τροχαίας Ελληνικού από νωρίς το απόγευμα επί ποδός. Προληπτικοί έλεγχοι σε όλο το μήκος της παραλιακής λεωφόρου, στα λιμανάκια και στους δρόμους που οδηγούσαν στο "Ribas".\nΟμάδα της Ο.Π.Κ.Ε κάνει συνέχεια συλλήψεις οδηγών που νόμισαν ότι βρίσκονται σε πίστα αγώνων. Μία από αυτές ήταν "υψηλού κινδύνου" αφού συνελήφθη ένας οδηγός από την ομάδα, μπροστά από όχλο 200 νεαρών ατόμων που έβριζαν τους αστυνομικούς.\nΤο "Ribas" είχε γίνει "απόρθητο φρούριο". Στον παράδρομο του φαναριού αναστροφής βρισκόταν μία διμοιρία ΜΑΤ, κλιμάκιο της Ασφαλείας, και τροχονόμοι που έκαναν συνέχεια ελέγχους, ενώ ένα περιπολικό έκλεινε την είσοδο του πάρκινγκ μπροστά από το "Ribas" αποτρέποντας την στάθμευση αυτοκινήτων.\nΌλα έδειχναν ότι το μεγάλο "event" θα ακυρωνόταν. Άμεσα όμως οι διοργανωτές με μηνύματα ειδοποιούσαν ότι το μέρος άλλαξε. Πλέον οδηγούσαν τον κόσμο στην κεντρική διασταύρωση της Βάρκιζας, μπροστά από την πλαζ Yabanaki. Το μεγάλο πάρκινγκ μπροστά από την πλαζ, ευνοούσε την αθρόα συγκέντρωση του κόσμου.\nΤα 200 άτομα που ήταν αρχικά συγκεντρωμένα μέσα σε 20 λεπτά πλησίασαν τα 1.500, και από τις δύο πλευρές του δρόμου μπλοκάροντας την κυκλοφορία. Μηχανές με συνεχόμενα "burn out" μπροστά από το αλαλάζων πλήθος έδωσαν το σύνθημα. Μέσα σε πέντε λεπτά ο δρόμος κατακλύστηκε από "φτιαγμένα αυτοκίνητα".\nΤούρμπο, και σκάστρες δονούσαν την ατμόσφαιρα ενώ τα δεκάδες κινητά στόχευαν τις εξατμίσεις προκειμένου να καταγράψουν τις φλόγες που έβγαιναν από αυτές. Τα αυτοκίνητα στο φανάρι της Βάρκιζας. Νεκρά στο κιβώτιο, τέρμα γκάζι να ακουστούν οι κόφτες, τα κινητά να καταγράφουν και οι θεατές πορωμένοι να κάνουν νοήματα στους οδηγούς να φύγουν "τάπα".\nΞαφνικά φαίνεται από το βάθος καπνός. Οι θεατές εκστασιάζονται. Ένα EVO αρχίζει και καίει λάστιχα. Το Mitsubishi Evo αντιμετωπίζεται ως θεότητα στην κοινωνία των αυτοσχέδιων αγώνων ταχύτητας. "Σπάστο, Σπάστο του φώναζαν". Ο οδηγός δεν τους χαλάει χατίρι. Πρώτη, γρήγορο άφημα του συμπλέκτη, με το μπλοκέ να δουλευει άψογα και το EVO να εκτοξεύεται χωρίς σπινιαρίσματα. Το κοινό χοροπήδαγε από την χαρά του και ο οδηγός περήφανος για το αυτοκίνητό του. Δευτέρα καρφωμένη και το EVO εξαφανίζεται στην ευθεία προς το Ribas.\nΚάπου εκεί όμως το πανηγύρι τελείωσε. Ο δρόμος είχε αποκλειστεί και από τα δύο ρεύματα και υπήρχε σοβαρός κίνδυνος πρόκλησης ατυχημάτων. Τα ΜΑΤ εμφανίστηκαν να επιβάλλουν την τάξη. Μία ομάδα 50 περίπου ατόμων, έτοιμη για τσαμπουκά, αρματωμένοι με πέτρες, φωτοβολίδες, γουρούνες και ότι άλλο έβρισκαν μπροστά τους αποφάσισαν να συνεχίσουν τον χαβαλέ της βραδιάς με άλλο τρόπο. Καμμένα λάστιχα, καπνοί, σκάστρες, τουρμπισμένα αυτοκίνητα με επιδόρπιο ντου στα ΜΑΤ εξασφάλιζαν τουλάχιστον πέντε ημέρες κουβέντας στα καφέ και στο facebook για τα κατορθώματα εκείνης της βραδιάς.\nΤο σύνθημα για το ντου στα ΜΑΤ δόθηκε αμέσως. Νεαρά άτομα από 18 έως 22 ετών τα οποία από τις μεταξύ τους κουβέντες καταλάβαινες ότι το "μπάχαλο" το έχουν κάνει πολλές φορές άρχισαν την επίθεση στα ΜΑΤ. Οδοφράγματα με κάδους να φλέγονται στήθηκαν αμέσως, ενώ βροχή από πέτρες στόχευαν τους άντρες των ΜΑΤ και της Ο.Π.Κ.Ε που έσπευσαν να βοηθήσουν την κατάσταση με πλήρη εξάρτηση καταστολής πλήθους.\nΜετά από περίπου 45 λεπτά επεισοδίων τα ΜΑΤ βρήκαν την ευκαιρία και έκαναν έφοδο. Δακρυγόνα, χημικά και κρότου λάμψης μεταμόρφωσαν για λίγη ώρα την πλατεία της Βάρκιζας σε πλατεία Εξαρχείων.\nΛένε, ότι όταν βλέπεις μπροστά σου τους πράσινους (χακί στολή) Ματατζήδες, οι οποίοι είναι για τις "βαριές αποστολές," απλά φεύγεις χωρίς πολλά πολλά. Μάλιστα πρέπει να κρατάς και κάποια απόσταση καθώς η ταχύτητά τους με πλήρη εξάρτηση θυμίζει δρομέα 100 μέτρων.\nΈφοδος των ΜΑΤ και το πλήθος διαλύθηκε άμεσα. Απολογισμός, 30 συλλήψεις. Διανυκτέρευση των νεαρών μπαχαλάκηδων στην Υποδιεύθυνση Ασφαλείας Ν/Α στο Ελληνικό και το πρωί στον Εισαγγελέα με πολλές κατηγορίες στην πλάτη τους, πολλές από αυτές κακουργηματικού χαρακτήρα.\nΟι γονείς τους κλαίγοντας την επόμενη ημέρα στον διοικητή προσπαθούσαν να εξηγήσουν τα "ανεξήγητα". Εντολές όμως του αρχηγείου της ΕΛ.ΑΣ. ήταν να μην υπάρξει καμία επιείκια στους παραβάτες οδηγούς. Το κακό με τις αυτοσχέδιες κόντρες έχει παραγίνει, και οι εντολές που έχουν δοθεί σαφείς.\nΠεριπαιχτικά, οι νεαροί λέγανε στις σελίδες του facebook πριν το "event" ότι το βράδυ ο διοικήτης της Τροχαίας Ελληνικού ετοιμάζει κέτερινγκ για τους "καλεσμένους" στο τμήμα. Γνώριζαν ότι η βραδιά θα ήταν μεγάλη...\nΗ Τροχαία Ελληνικού που έχει στην ευθύνη της ολόκληρη σχεδόν την Ν/Αττική έχει γίνει ο εφιάλτης των κοντράκηδων και η χαρά των δημάρχων καθώς τα έσοδα από τις κλήσεις γεμίζουν τα δημοτικά ταμεία των περιοχών στις οποίες κόβονται.\nΟι παραβάσεις ήταν οι εξής:\nΕπικίνδυνοι ελιγμοί 11, οδήγηση για επίδειξη και εντυπωσιασμό 4, παραβίαση κόκκινου σηματοδότη 4, υπέρβαση ανώτατου ορίου ταχύτητας 1, μη χρήση ζώνης ασφαλείας 6, μη χρήση προστατευτικού κράνους 12, στέρηση άδειας οδήγησης 9, χρήση κινητού τηλεφώνου 17, στέρηση Δελτίου Τεχνικού Ελέγχου Οχήματος 3, ανασφάλιστα οχήματα 5 και λοιπές τροχαίες παραβάσεις 125. Επίσης, αφαιρέθηκαν 47 άδειες ικανότητας οδήγησης, 39 άδειες κυκλοφορίας και 26 πινακίδες κυκλοφορίας.\nΆξιζε τον κόπο; Για αυτούς που διανυκτέρευσαν στα κρατητήρια μάλλον όχι. Για αυτούς που μάζεψαν ροζ χαρτάκια με 700αρες κλήσεις ενοείται πως όχι. Για όλους τους υπόλοιπους οι οποίοι πιστεύουν ότι την γλύτωσαν, μάλλον δεν γνωρίζουν τι είναι οι "φτερωτές".\nΡαντεβού στην επόμενη συνάντηση...\nΚΟΝΤΡΕΣ ΓΙΑ ΠΑΝΤΑ 03.02.17\nΠΑΙΔΙΑ ΗΜΟΥΝ ΕΚΕΙ ΚΑΙ ΕΠΕΣΕ ΠΟΛΥ ΞΥΛΟ ΑΠΟ ΤΑ ΜΑΤ. ΔΕΝ ΑΞΙΖΕΙ Η ΦΑΣΗ ΦΑΓΑΜΕ ΚΑΙ ΚΑΤΙ ΚΛΗΣΕΙΣ ΚΑΙ ΓΙΝΑΜΕ ΚΟΜΠΛΕ\nΡαντεβού στην επόμενη συνάντηση σε λίγο καιρό αδέρφια